(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡϟΖ΄

Τετάρτη 2 Σεπτεμβρίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Τήρηση ενός λεπτού σιγής στη μνήμη των οκτώ ανθρώπων που έχασαν τη ζωή της στις πλημμύρες στην Εύβοια, σελ.
2. Ανακοινώνεται ότι σύμφωνα με το άρθρο 143, παράγραφο 3 του Κανονισμού της Βουλής, ότι τη Δευτέρα 7 Σεπτεμβρίου 2020 και ώρα 17:00, θα διεξαχθεί συζήτηση προ Ημερησίας Διατάξεως με πρωτοβουλία της Προέδρου της Κοινοβουλευτικής Ομάδας «ΚΙΝΗΜΑ ΑΛΛΑΓΗΣ» κ. Φωτεινής (Φώφης) Γεννηματά, σε επίπεδο Αρχηγών Κομμάτων σχετικά με τα προβλήματα που δημιουργεί η έξαρση της πανδημίας στη δημόσια υγεία, την οικονομία, στους εργαζόμενους και για την έναρξη του νέου σχολικού έτους, σελ.
3. Κατάθεση Εκθέσεως Ειδικής Μόνιμης Επιτροπής:

Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Αγροτικής Ανάπτυξης και Τροφίμων:
 i. με θέμα: «Καταβολή αποζημιώσεων και ενισχύσεων στους αγρότες της κεντρικής Εύβοιας που επλήγησαν από τις πρόσφατες πλημμύρες», σελ.
 ii. με θέμα: «Μέτρα στήριξης των γεωργών, κτηνοτρόφων και αλιέων λόγω πανδημίας κορωνοϊού», σελ.
 β) Προς την Υπουργό Πολιτισμού και Αθλητισμού:
 i. με θέμα: «Να αποκαλυφθούν και να αναδειχθούν τα αρχαία ευρήματα της πλατείας Υπαπαντής στην Καλαμάτα», σελ.
 ii. με θέμα: «Κατάργηση Football League & ενοποίηση επαγγελματικών κατηγοριών», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση Εκθέσεων Διαρκών Επιτροπών:
 α) Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Τουρισμού: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Σερβίας για συνεργασία στον τομέα του τουρισμού», σελ.
 β) Η Διαρκής Επιτροπή Μορφωτικών Υποθέσεων καταθέτει τις εκθέσεις της επί των σχεδίων νόμων του Υπουργείου Πολιτισμού και Αθλητισμού:, σελ.
 i. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας, της Κυβέρνησης της Κυπριακής Δημοκρατίας και της Κυβέρνησης του Χασεμιτικού Βασιλείου της Ιορδανίας για την παρεμπόδιση της κλοπής των λαθραίων ανασκαφών και της παράνομης εισαγωγής, εξαγωγής η μεταβίβασης κυριότητας ή ιδιοκτησίας πολιτιστικών αγαθών ή πολιτιστικής περιουσίας και την προώθηση της αποκατάστασής τους», σελ.
 ii. «Κύρωση της Συμφωνίας για την ανάπτυξη της Κινηματογραφικής Συμπαραγωγής μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κρατικής Διοίκησης Τύπου, Δημοσιεύσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας», σελ.
 iii. «Κύρωση της Συμφωνίας για κινηματογραφική συμπαραγωγή μεταξύ της Κυβέρνησης της Ελληνικής Δημοκρατίας και της Κυβέρνησης του κράτους του Ισραήλ», σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΟΡΙΔΗΣ Μ. , σελ.
ΚΑΚΛΑΜΑΝΗΣ Ν. , σελ.

Β. Επί των επικαίρων ερωτήσεων:
ΑΠΟΣΤΟΛΟΥ Ε. , σελ.
ΑΡΑΧΩΒΙΤΗΣ Σ. , σελ.
ΑΥΓΕΝΑΚΗΣ Ε. , σελ.
ΒΟΡΙΔΗΣ Μ. , σελ.
ΜΕΝΔΩΝΗ Σ. , σελ.
ΜΠΑΚΑΔΗΜΑ Φ. , σελ.
ΧΑΡΙΤΣΗΣ Α. , σελ.

ΠΑΡΕΜΒΑΣΕΙΣ:
ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡϟZ΄

Τετάρτη 2 Σεπτεμβρίου 2020

Αθήνα, σήμερα στις 2 Σεπτεμβρίου 2020, ημέρα Τετάρτη και ώρα 9.15΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Κατ’ αρχάς να σας ενημερώσω ότι υπεβλήθη ένα αίτημα με πολύ ευγενικό τρόπο από τον συνάδελφο, τον κ. Αποστόλου, Βουλευτή Ευβοίας. Επειδή είναι η πρώτη συνεδρίαση μετά τα τραγικά γεγονότα με τις πλημμύρες στην Εύβοια και με τον χαμό οκτώ ανθρώπων και επειδή το έχουμε κάνει και για την Μάνδρα και για το Μάτι, θα ήθελα να σας παρακαλέσω -έστω και αν είμαστε λίγοι- να κρατήσουμε ενός λεπτού σιγή για τους οκτώ νεκρούς.

Νομίζω δεν υπάρχει αντίρρηση.

(Όρθιοι όλοι οι Βουλευτές τηρούν ενός λεπτού σιγή)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3 Νοτίου Τομέα Αθηνών τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελ. 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελ.2β)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, πριν προχωρήσουμε στη συζήτηση του σημερινού δελτίου των επικαίρων ερωτήσεων επιτρέψτε μου πρώτα να κάνω τις εξής ανακοινώσεις:

Κατ’ αρχάς έχω την τιμή να ανακοινώσω στο Σώμα, σύμφωνα με το άρθρο 143, παράγραφο 3 του Κανονισμού της Βουλής, ότι τη Δευτέρα 7 Σεπτεμβρίου 2020 και ώρα 17.00, θα διεξαχθεί συζήτηση προ ημερησίας διατάξεως με πρωτοβουλία της Προέδρου της Κοινοβουλευτικής Ομάδας «ΚΙΝΗΜΑ ΑΛΛΑΓΗΣ» κ. Φωτεινής (Φώφης) Γεννηματά, σε επίπεδο Αρχηγών κομμάτων σχετικά με τα προβλήματα, που δημιουργεί η έξαρση της πανδημίας στη δημόσια υγεία, την οικονομία, στους εργαζόμενους και για την έναρξη του νέου σχολικού έτους.

Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών.

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Τουρισμού: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Σερβίας για συνεργασία στον τομέα του τουρισμού».

Δεύτερον, η Διαρκής Επιτροπή Μορφωτικών Υποθέσεων καταθέτει τις εκθέσεις της επί των σχεδίων νόμων του Υπουργείου Πολιτισμού και Αθλητισμού:

1. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας, της Κυβέρνησης της Κυπριακής Δημοκρατίας και της Κυβέρνησης του Χασεμιτικού Βασιλείου της Ιορδανίας για την παρεμπόδιση της κλοπής των λαθραίων ανασκαφών και της παράνομης εισαγωγής, εξαγωγής ή μεταβίβασης κυριότητας ή ιδιοκτησίας πολιτιστικών αγαθών ή πολιτιστικής περιουσίας και την προώθηση της αποκατάστασής τους».

2. «Κύρωση της Συμφωνίας για την ανάπτυξη της Κινηματογραφικής Συμπαραγωγής μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κρατικής Διοίκησης Τύπου, Δημοσιεύσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας και

3. «Κύρωση της Συμφωνίας για κινηματογραφική συμπαραγωγή μεταξύ της Κυβέρνησης της Ελληνικής Δημοκρατίας και της Κυβέρνησης του κράτους του Ισραήλ».

ΑΛΛΑΓΗ ΣΕΛΙΔΑΣ

 **ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τις σημερινές τέσσερις ερωτήσεις που θα συζητηθούν.

Στις δύο πρώτες θα απαντήσει ο πάντοτε παρών Υπουργός Αγροτικής Ανάπτυξης και Τροφίμων κ. Μαυρουδής Βορίδης.

Αρχίζουμε με την πρώτη με αριθμό 998/31-8-2020 επίκαιρη ερώτηση πρώτου κύκλου του Βουλευτή Ευβοίας του Συνασπισμού Ριζοσπαστικής Αριστεράς κ. ΕυάγγελουΑποστόλου προς τον Υπουργό ΑγροτικήςΑνάπτυξηςκαιΤροφίμων**,** με θέμα: «Καταβολή αποζημιώσεων και ενισχύσεων στους αγρότες της κεντρικής Εύβοιας, που επλήγησαν από τις πρόσφατες πλημμύρες».

Ορίστε, κύριε Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Η περιοχή μου, παράλληλα με την απώλεια των οκτώ συνανθρώπων μας, βίωσε και απώλειες περιουσιών ζωής, κόπους που πνίγηκαν στη λάσπη. Σήμερα βέβαια, η συζήτηση θα πάει στον αγροτικό χώρο, στην επόμενη μέρα.

Κύριε Βορίδη, κατά την επίσκεψή σας στην περιοχή, με τις ανακοινώσεις που κάνατε και τις δεσμεύσεις που αναλάβατε, δεν καλύψετε τις ανάγκες των αποζημιώσεων και ενισχύσεων, παρ’ ότι η αγροτική δραστηριότητα στην πληγείσα περιοχή έχει κυριολεκτικά αποδεκατιστεί.

Οι πρώτες εκτιμήσεις έδειξαν ότι στη φυτική παραγωγή έχουν καταστραφεί ολοσχερώς πάνω από το 50% των καλλιεργούμενων εκτάσεων, δηλαδή περί τα τρεισήμισι χιλιάδες στρέμματα. Στη ζωική παραγωγή έχουν χαθεί περισσότερα από χίλια διακόσια μελισσοσμήνη και περί τα χίλια αιγοπρόβατα. Όλα αυτά ήταν ασφαλισμένα στον ΕΛΓΑ. Πρέπει οι αποζημιώσεις, που θα τους δώσετε να καλύψουν τις ανάγκες και τις απώλειες που υπάρχουν. Έχω ήδη πληροφορηθεί ότι οι 800.000 ευρώ που ανακοινώσατε θα ανέβουν γύρω στο 1,1 εκατομμύριο. Όμως, και με αυτή την αύξηση, πάλι δεν καλύπτονται ούτε καν οι ανάγκες απώλειας των καλλιεργειών κηπευτικών.

Για τους παραπάνω αγρότες, όμως, υπάρχει και ένα άλλο ζήτημα. Θα έλεγα ότι είναι πάρα, πάρα πολύ σημαντικό γιατί έρχεται από παλιά. Παρά τις δεσμεύσεις σας, δεν τους καταβάλλατε τις ενισχύσεις που δικαιούνται εξαιτίας των αρνητικών επιπτώσεων, που κι εσείς έχετε αποδεχθεί και υπάρχουν στο χώρο τους εξαιτίας της πανδημίας του κορωνοϊού. Εσείς τα έχετε πει, ιδιαίτερα για τους κτηνοτρόφους και τη μείωση της αξίας του αιγοπρόβειου κρέατος και της διάθεσης, ιδιαίτερα την περίοδο του Πάσχα. Εσείς είπατε για τους ανθρώπους των λαϊκών αγορών και ξέρετε ότι οι καλλιεργητές κηπευτικών της περιοχής είναι οι πωλητές λαϊκών αγορών της Αττικής. Και, βεβαίως, το ίδιο πρόβλημα υπάρχει και για τους μελισσοκόμους, όπως πραγματικά έχετε αποδεχθεί.

Βέβαια, υπάρχει και ένα άλλο πρόβλημα, που έχει σχέση με τις τωρινές ζημιές και αφορά αυτές που δεν καλύπτονται. Έχετε πει ότι από το ασφάλιστρο του ΕΛΓΑ θα καλυφθούν από κρατικές ενισχύσεις, είναι τα γνωστά ΠΣΕΑ και αφορούν εξοπλισμό, πάγιο κεφάλαιο. Ανακοινώσατε 600.000 ευρώ, τα οποία δεν καλύπτουν τις ανάγκες που υπάρχουν. Πόσω μάλλον όταν αυτές οι καταβολές -το ξέρετε- γίνονται μετά από τρία, τέσσερα χρόνια.

Πείτε μας επιτέλους, κύριε Βορίδη, πότε θα ολοκληρωθούν οι διαδικασίες αποτίμησης των ζημιών, ώστε να προχωρήσουν άμεσα οι πληρωμές των κονδυλίων, που θα καταβάλει ο ΕΛΓΑ. Και τι θα γίνει γι’ αυτά που θα καταβληθούν μετά από τρία, τέσσερα χρόνια; Πρέπει και εκεί να πάρετε πρωτοβουλία, να βρεθεί ένας τρόπος προχρηματοδότησης των συγκεκριμένων κονδυλίων.

Το τελευταίο ερώτημα είναι πότε επιτέλους θα λήξει αυτή η βάσανος που πραγματικά έχετε βάλει τους συγκεκριμένους αγρότες, περιμένοντας σήμερα ή αύριο υποσχέσεις, παρατάσεις σχετικά με τις πληρωμές αυτών των ενισχύσεων, που έχουν σχέση με την πανδημία του κορωνοϊού.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, κύριε Αποστόλου, ολοκληρώστε.

**ΕΥΑΓΓΕΛΟΣ ΑΠΟΣΤΟΛΟΥ:** Ολοκληρώνω.

Είναι δυνατόν να έχετε πάρει από τις 24 Ιουλίου τη θετική απάντηση της Ευρωπαϊκής Επιτροπής και τόσο καιρό δεν μπορεί να προχωρήσετε τις συγκεκριμένες πληρωμές;

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ.

Βάλατε και άλλα θέματα. Θα απαντήσει ο Υπουργός.

Κύριε Υπουργέ, έχετε τον λόγο και εσείς με μια σχετική άνεση.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, ευχαριστώ.

Εγώ θα ακολουθήσω την πεπατημένη που πάντοτε ακολουθώ στον κοινοβουλευτικό έλεγχο, δηλαδή θα απαντώ επί του θέματος που θέτει η ερώτηση του Βουλευτή. Σέβομαι απολύτως το δικαίωμα των Βουλευτών να προσπαθούν να επεκτείνουν το πεδίο της συζήτησης, θέτοντας και άλλα ζητήματα, αλλά ο χρόνος των επίκαιρων ερωτήσεων δεν βοηθάει για να μπορέσουμε να καλύψουμε όλα αυτά. Άρα, λοιπόν, επειδή θεωρώ πολύ σημαντικό το ζήτημα της αποκαταστάσεως του παραγωγικού ρυθμού στον πρωτογενή τομέα στις πληγείσες περιοχές και αυτό είναι το κύριο ζήτημα το οποίο θέτει η ερώτηση του κ. Αποστόλου, θα μείνω να απαντήσω σε αυτό. Εξάλλου, έπεται ερώτηση του κ. Αραχωβίτη, η οποία εμπεριέχει και το ερώτημα του κ. Αποστόλου και επομένως, θα απαντήσω εν συνεχεία εκεί, στα άλλα ζητήματα που έχει θέσει περί ενισχύσεων ο κ. Αποστόλου.

Τι έχει γίνει, λοιπόν, στην Εύβοια για τα ζητήματα τα οποία έθεσε ο κύριος συνάδελφος; Έχουν γίνει ήδη είκοσι τέσσερις αναγγελίες, διακόσιες είκοσι επτά δηλώσεις ζημιών από όπου προκύπτει ότι η πληγείσα έκταση είναι μια έκταση τρεισήμισι χιλιάδων στρεμμάτων.

Έχει ολοκληρωθεί η εκτιμητική διαδικασία, κύριε Αποστόλου και επομένως ακολουθεί η διαδικασία της συντάξεως πορισμάτων, ενστάσεων και μετά η καταβολή των αποζημιώσεων.

Στο ζωικό κεφάλαιο έχουμε απώλεια εννιακοσίων αιγοπροβάτων, χιλίων τριακοσίων μελισσοκομικών σμηνών και τριάντα έξι βοοειδών. Υπάρχουν ζημιές σε αποθηκευμένα προϊόντα, μπάλες, τριφύλλια, κ.λπ. σε πάγια στοιχεία, όπως είναι αρδευτικά συστήματα, γεωργικές αποθήκες, εγκαταστάσεις και στάβλοι και υπάρχουν και ζημιές σε φυτικό κεφάλαιο, κυρίως σε ελαιόδεντρα, εσπεριδοειδή και αμπέλια.

Αυτό το κομμάτι, το οποίο σας ανέφερα τώρα, θα καλυφθεί από τις κρατικές οικονομικές ενισχύσεις, δηλαδή αναφέρομαι για τα αποθηκευμένα προϊόντα, αναφέρομαι στην αποκατάσταση του φυτικού κεφαλαίου και στα πάγια. Το ύψος της εκτιμώμενης ζημίας, το οποίο δεν ξέρω γιατί λέτε ότι δεν είναι αρκετό, θα ήθελα να ξέρω τον τρόπο με τον οποίο εσείς υπολογίζετε το αρκετό, γιατί οι εκτιμήσεις που κάνει ο ΕΛΓΑ και οι οποίες θα καλυφθούν πλήρως είναι του ύψους περίπου του 1.200.000 ευρώ. Αυτές, λοιπόν, θα καλυφθούν πλήρως.

Τώρα δεν έχουμε ακόμα εκτίμηση, γιατί υποβάλλονται φάκελοι για τα ζητήματα, τα οποία θα πάνε στις κρατικές οικονομικές ενισχύσεις. Ζημίες άλλες τυχόν μη καλυπτόμενες μπορούν να καλυφθούν με de minimis. Οφείλω, όμως, επίσης να σας πω ότι υπάρχει δυνατότητα της καλύψεως του 30% της ζημίας από το Υπουργείο Οικονομικών με βάση συγκεκριμένες διατάξεις για ό,τι όμως αφορά με επιχορήγηση αποκατάσταση μηχανολογικού εξοπλισμού και υποδομών.

Επομένως, με αυτό το πλέγμα των διατάξεων θα καλύψουμε πλήρως την όποια ζημία έχει υποστεί η περιοχή. Σε σχέση με το χρόνο καταβολής αυτών των αποζημιώσεων αυτή θα γίνει αμέσως μετά την παραλαβή του αρχείου ΟΣΔΕ από τον ΕΛΓΑ και θα την επισπεύσουμε κατά το μέγιστο δυνατό. Θεωρώ δε ότι θα ακούσετε πολύ συγκεκριμένα, δεν θέλω να δεσμευτώ χρονικά αυτήν τη στιγμή, αλλά να ξέρετε ότι ακολουθούμε ειδική διαδικασία επισπεύσεως για την Εύβοια.

Υπάρχουν και άλλα ζητήματα ειδικότερα, τα οποία θα τα αναπτύξω στην δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Υπουργέ, οι εκτιμήσεις σας δεν έχουν ολοκληρώσει τη διαδικασία για τα συγκεκριμένα ποσά. Είχατε πει 800.000 ευρώ, σήμερα μιλάτε για 1.200.000 ευρώ. Εμείς λέμε να το δείτε μέχρι να οριστικοποιηθεί η συγκεκριμένη διαδικασία, χρειάζονται περισσότερα χρήματα.

Και βεβαίως όταν αναφερόμαστε ιδιαίτερα στους αγρότες που, έχουν πληγεί στην περιοχή είναι και αυτοί μέσα σε αυτούς που έχουν σχέση με την πανδημία κυρίως και αυτοί. Σας το λέω, διότι είναι συγκεκριμένοι. Άρα, λοιπόν, να σας βοηθήσω προς αυτή την κατεύθυνση, διότι βλέπω ότι πραγματικά καθυστερείτε χωρίς να υπάρχει κανένας λόγος.

Μέχρι τώρα έχετε πληρώσει μόνο τους ανθοπαραγωγούς, δώσατε 8,9 εκατομμύρια ευρώ σε χίλιους εβδομήντα αγρότες ανθοπαραγωγούς. Συμφωνούμε. Από εκεί και πέρα τι έχουμε; Υποσχέσεις, υποσχέσεις, παρατάσεις, παρατάσεις, παρ’ ότι σας το είπα πριν και το επαναλαμβάνω η Ευρωπαϊκή Επιτροπή ενέκρινε στις 24-7-2020 την δυνατότητα κατανομής κρατικών ενισχύσεων ύψους 51,23 εκατομμυρίων ευρώ στην ελληνική Κυβέρνηση, προκειμένου να διανεμηθεί σε παραγωγούς αγροτικών προϊόντων, που δραστηριοποιούνται στους τομείς λαϊκών αγορών -το τονίζω ξανά αυτό- στην αιγοπροβατοτροφία, το έχουμε πει τόσες φορές ιδιαίτερα πριν το Πάσχα και στην καλλιέργεια σπαραγγιών.

Ακόμη δεν έχουν πληρωθεί οι αγρότες και οι κτηνοτρόφοι γι’ αυτές τις ενισχύσεις. Ποιος ο λόγος της μεγάλης διάρκειας του χρόνου υποβολής του σχετικού αιτήματος; Μήπως δεν υπάρχουν διαθέσιμα τα συγκεκριμένα χρήματα από το Γενικό Λογιστήριο του κράτους και καλείται πάλι ο αγρότης να πληρώσει το κόστος;

Έχει ψηφιστεί ο κανονισμός και νέα μέτρα του Προγράμματος Αγροτικής Ανάπτυξης σύμφωνα με τα οποία μπορεί να δοθεί ενίσχυση ύψους 7.000 ευρώ ανά αγρότη και 50.000 ευρώ ανά επιχείρηση με συνολικό προϋπολογισμό το 2% της ονομαστικής συνδρομής του Προγράμματος Αγροτικής Ανάπτυξης. Για την Ελλάδα ο προϋπολογισμός του συγκεκριμένου μέτρου είναι 47 εκατομμύρια ευρώ κοινοτικής συμμετοχής. Γιατί, λοιπόν, μέχρι σήμερα δεν έχετε δώσει κατευθύνσεις στο Υπουργείο σας για τους όρους και τις προϋποθέσεις ενίσχυσης των αγροτών;

Φροντίστε, λοιπόν, κύριε Υπουργέ, τρία είναι τα προβλήματα. Το πρώτο είναι να καταβάλλετε όσο γίνεται έγκαιρα τις ενισχύσεις από τον ΕΛΓΑ. Αν μπορείτε να μπείτε και στην διαδικασία της προκαταβολής υπάρχει μεγάλη ανάγκη.

Δεύτερον, να συνδράμετε στην έγκαιρη πληρωμή των ΠΣΕΑ. Είπατε κάτι, σας άκουσα, σχετικά με την συμβολή του Υπουργείου Οικονομικών. Δέστε το, γιατί από την ώρα που θα οριστικοποιηθεί το συγκεκριμένο ποσό δεν υπάρχει πρόβλημα για ποσό που θα καταβληθεί και πότε θα έρθει η έγκριση από την Ευρωπαϊκή Επιτροπή.

Και το τρίτο είναι να πληρωθούν οι ενισχύσεις για την πανδημία. Κύριε Υπουργέ, σας παραδώσαμε ιδιαίτερα ένα δημοσιονομικό πεδίο τέτοιο που μπορείτε, έχετε πόρους κρατικούς να ασκήσετε αυτές τις πολιτικές. Εμείς παραλάβαμε ένα χώρο αγροτικό με πρόστιμα, καταλογισμούς και καταφέραμε και βάλαμε κάποια τάξη μάλιστα σε σημείο που όχι μόνο δεν είχαμε πρόστιμα και καταλογισμούς, αλλά είχαμε και επιστροφές, χρήματα τα οποία ανήκουν στον αγροτικό χώρο και επιτέλους κάποια στιγμή πρέπει να στηριχτεί. Όλοι μιλάμε για παραγωγική ανασυγκρότηση της χώρας αναφερόμενοι στους αγρότες και τους ξεχνάμε την ώρα που πρέπει να ασκήσουν τα δικαιώματά τους.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Εγώ θα συνεχίσω να μιλάω για την Εύβοια και όλα τα υπόλοιπα θα τα συμπεριλάβω στην απάντηση προς τον κ. Αραχωβίτη. Εκεί τώρα εάν έχετε επικαλύψεις ας συνεννοείστε μεταξύ σας στο ΣΥΡΙΖΑ πώς ακριβώς θέλετε να οργανώνετε τη συζήτηση και τη θεματολογία σας.

Εκτός από αυτά τα οποία είπα, που αφορούν στην πλήρη κάλυψη των ζημιών από τον ΕΛΓΑ και με τις κρατικές οικονομικές ενισχύσεις πρέπει να σας πω ότι υπάρχουν θέματα που επίσης με απασχολούν για την περιοχή από πλευράς πρωτογενούς παραγωγής.

Έχουν υποστεί σημαντικές ζημίες, δεν το ανέφερε ο κ. Αποστόλου, αλλά θέλω να το θέσω εγώ στη συζήτηση, κτηνοτροφικές εγκαταστάσεις. Η Εύβοια σε εκείνη τη συγκεκριμένη περιοχή έχει πολύ σημαντικό ζωικό κεφάλαιο από πλευράς κτηνοτροφίας και ορισμένες εγκαταστάσεις έχουν υποστεί σημαντικές ζημίες. Λοιπόν, θα δούμε το πώς ακριβώς θα καλυφθούν αυτές οι ζημίες. Είμαι σε συνεννόηση εδώ και με το Υπουργείο Ανάπτυξης, γιατί πιθανόν να έχουμε παράλληλα μέτρα προκειμένου να τις καλύψουμε.

Το δεύτερο, το οποίο θέλω να πω, είναι ότι υπάρχει μια εξαιρετική επιχείρηση, η οποία κάνει μανιτάρια στην Εύβοια και η οποία επίσης υπέστη πολύ σημαντική ζημιά. Αυτή είναι μια απολύτως εξαγωγική επιχείρηση. Είναι για την ακρίβεια συστεγαζόμενες δύο επιχειρήσεις εκεί οι οποίες ασχολούνται με το ίδιο αντικείμενο, έχουν υποστεί σημαντική ζημιά και επίσης πρέπει να καλυφθεί και το ζήτημα αυτό. Θα φροντίσουμε και θα βρούμε το κατάλληλο χρηματοδοτικό εργαλείο προκειμένου να το καλύψουμε.

Υπάρχουν δύο ζητήματα που πάλι δεν ετέθησαν από την πλευρά του κ. Αποστόλου, που επίσης με απασχολούν, γιατί η αλήθεια είναι, κύριε Πρόεδρε, ότι όποιος δει το μέγεθος της καταστροφής είναι μοναδικό, είναι συγκλονιστικό.

Η ποσότητα του νερού άλλαξε πραγματικά τη γεωγραφία της περιοχής, άλλαξε το μορφολογικό της πεδίο, το γεωμορφολογικό της πεδίο.

Υπάρχουν δύο ζητήματα ακόμη, κύριε Αποστόλου, τα οποία με απασχολούν και για τα οποία θα φροντίσω. Το ένα είναι το θέμα της αγροτικής οδοποιίας, γιατί έχουμε καταστροφή αγροτικών δρόμων και εκεί θέλει μια συνεννόηση με το Υπουργείο Εσωτερικών και με τους δήμους φυσικά, προκειμένου να δούμε τα κονδύλια, που είναι απαιτούμενα για να ξαναφτιαχτεί η αγροτική οδοποιία που καταστράφηκε.

Υπάρχει και ένα ζήτημα με τη μεταφορά φερτών υλικών που έχουν καλύψει τμήμα των αγρών. Εκεί λοιπόν πρέπει να δούμε αν αυτό το υλικό το οποίο μετεφέρθη καθιστά μη δυνάμενα να χρησιμοποιηθούν παραγωγικά τα χωράφια αυτά, τους αγρούς, ή δεν δημιουργούν τέτοιο πρόβλημα.

Γι’ αυτό έχουμε ήδη πει στον ΕΛΓΟ να προχωρήσει σε εδαφολογικές εξετάσεις, που θα μας δείξουν αν έχουμε αλλοίωση και υποβάθμιση της ποιότητας του εδάφους. Στην περίπτωση αυτή, προφανώς θα πρέπει να ληφθούν μέτρα προκειμένου να αποκατασταθεί κατά το δυνατόν το έδαφος, για να αποκατασταθεί αυτή η παραγωγική δυνατότητα.

Άρα, κύριε Αποστόλου, εκείνο που θέλω να σας πω είναι ότι σε μια μεγάλη καταστροφή που υπέστη πράγματι η Εύβοια και η συγκεκριμένη περιοχή, η Κυβέρνηση από την πρώτη στιγμή είναι εκεί, έχει εξαγγείλει μια συγκεκριμένη δέσμη μέτρων η οποία υλοποιείται.

Το ίδιο κάνουμε στο Υπουργείο Αγροτικής Ανάπτυξης. Παρακολουθούμε όλα τα ζητήματα με πάρα πολύ προσοχή και να είστε βέβαιος ότι πρόκειται να ενεργήσουμε και ενεργούμε στην κατεύθυνση της πλήρους στήριξης της περιοχής σε αυτή τη μεγάλη δυσκολία την οποία περνάει.

Για όλα τα υπόλοιπα εννοείται ότι θα ενημερώνονται οι Βουλευτές της περιοχής καθώς θα εξελίσσονται τα μέτρα και προφανώς, επισπεύδουμε τις διαδικασίες κατά το δυνατόν, προκειμένου να μην υπάρχει η οποιαδήποτε παραγωγική διαταραχή.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Πάμε στη δεύτερη με αριθμό 999/31-8-2020 επίκαιρη ερώτηση δευτέρου κύκλου του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων,με θέμα: «Μέτρα στήριξης των γεωργών, κτηνοτρόφων και αλιέων λόγω πανδημίας κορωνοϊού».

Κύριε Αραχωβίτη, έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, από την πίεση και των ερωτήσεων αντιλαμβάνεστε πόσο κρίσιμη είναι η φετινή χρονιά τόσο για τον πρωτογενή τομέα όσο και για πολλούς άλλους, για σχεδόν όλους τους τομείς της οικονομίας, δεδομένου ότι κανένας τομέας δεν έμεινε ανεπηρέαστος από την πρωτοφανή πανδημία, αλλά και με αυτά που συμβαίνουν στη χώρα μας το τελευταίο διάστημα και αναφέρομαι στο τι συμβαίνει στο Αιγαίο και στις σχέσεις με τη γειτονική χώρα.

Όλα αυτά λοιπόν δημιουργούν ανασφάλεια, δημιουργούν έναν φόβο και ταυτόχρονα, βλέπουμε ότι υπάρχει μια συρρίκνωση του εισοδήματος των παραγωγών στους περισσότερους τουλάχιστον κλάδους, ακριβώς επειδή έχουν αλλάξει οι συνθήκες στην εστίαση, στον μειωμένο ως εκμηδενισμένο τουρισμό, όπως αποδεικνύεται και από τα έσοδα, στις εξαγωγές με τα προβλήματα στην εξαγωγή.

Όλα αυτά δημιουργούν ένα πολύ αρνητικό κλίμα που έχει άμεση επίπτωση στο εισόδημα του παραγωγού. Κι αυτό το βλέπουμε καθημερινά. Βλέπουμε ότι ακόμα και στις μεταποιητικές επιχειρήσεις οι επιπτώσεις είναι πολύ μεγάλες, καθώς οι αλλαγές στην αγορά έχουν επιφέρει ανάλογες επιπτώσεις στην παραγωγή. Βλέπε τον κλάδο των οινοποιών και της παραγωγής μπίρας. Είναι δύο χαρακτηριστικοί κλάδοι οι οποίοι από την εστίαση και τον τουρισμό επηρεάστηκαν άμεσα.

Απ’ ό,τι φαίνεται, το καθοδικό σπιράλ συνεχίζει και το επόμενο διάστημα, δεδομένου ότι η υγειονομική κρίση δεν έχει τελειώσει και δεν ξέρουμε πότε θα τελειώσει. Άρα η αγωνία των αγροτών, των κτηνοτρόφων, των αλιέων, των μελισσοπαραγωγών για το τι έχει συμβεί μέχρι τώρα και τι πρόκειται να επισυμβεί το επόμενο χρονικό διάστημα είναι εύλογη.

Να σας θυμίσω ότι εδώ είμαστε όλοι για να μεταφέρουμε τις αγωνίες αυτών των ανθρώπων που αγωνίζονται να επιβιώσουν καθημερινά. Δεν είμαστε εδώ για κανέναν άλλο λόγο. Αυτή είναι η αποστολή μας και η δουλειά μας.

Άρα εδώ χρειάζονται απαντήσεις, δεδομένου ότι έχει χαθεί η ρευστότητα και κλυδωνίζεται η βιωσιμότητα πολλών μικρών, αλλά και μεσαίων γεωργικών εκμεταλλεύσεων. Χρειάζεται μια εμπροσθοβαρής στήριξη. Θεωρούμε ότι τα μέτρα τα οποία έχουν ανακοινωθεί δεν είναι επαρκή και θα συζητήσουμε και γιατί δεν είναι επαρκή.

Ωστόσο τα ερωτήματα που πρέπει να απαντηθούν τώρα και περιμένει ο κόσμος να απαντηθούν είναι για τους κλάδους που έχετε ανακοινώσει ότι θα στηριχτούν ποιο είναι το χρονοδιάγραμμα και συνέχεια του ερωτήματος αυτού είναι στους κλάδους οι οποίοι έχουν αποδεδειγμένα υποστεί ζημιά από την πανδημία και δεν έχει ανακοινωθεί κάποια στήριξη από την Κυβέρνηση, αν υπάρχει πρόθεση να στηριχθούν και να μας πείτε ένα πλάνο στήριξης των επόμενων κλάδων.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, η πρακτική που ακολουθείται για τους ομιλούντες είναι να φέρουν μάσκα ή να μη φέρουν;

**ΠΡΟΕΔΡΕΥΩΝ (Νικήτας Κακλαμάνης):** Να φοράμε. Αντιλαμβάνομαι γιατί με ρωτήσατε.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Όχι, δεν το λέω για τον συνάδελφο. Το λέω γιατί προφανώς όλοι διευκολυνόμαστε αλλιώς, αλλά ό,τι προβλέπεται.

**ΠΡΟΕΔΡΕΥΩΝ (Νικήτας Κακλαμάνης):** Στη Διάσκεψη των Προέδρων, για λόγους που καταλαβαίνουμε όλοι, είπαμε να φοράμε. Και ήταν ομόφωνη η απόφαση.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Έλεγα μήπως υπήρχε μια διαφορετική πρακτική, μήπως την αξιοποιούσα κι εγώ, όχι τίποτε άλλο. Αλλά εντάξει.

Ως προς τα ζητήματα τα οποία έθεσε ο συνάδελφος, κατ’ αρχάς θέλω να πω το εξής. Αυτό λοιπόν πηγαίνει και στην προηγούμενη ερώτηση του κ. Αποστόλου.

Έχουμε κάνει κατ’ επανάληψη μια συζήτηση για το ποια είναι η φιλοσοφία και η στρατηγική της χρήσης των ευχερειών του παρέχονται με τις ευελιξίες που έχει δώσει η αναμόρφωση των ευρωπαϊκών κανονισμών για τις κρατικές ενισχύσεις, εδώ σε αυτή την Αίθουσα, και ποια είναι η στρατηγική μας για το πώς πρέπει να τα χρησιμοποιήσουμε.

Εκείνο το οποίο είπαμε λοιπόν και έχουμε κάνει μια βασική επιλογή εδώ ως Κυβέρνηση είναι ότι ενισχύουμε τους πληττόμενους κλάδους της πρωτογενούς παραγωγής. Δεν κάνουμε οριζόντιες πολιτικές, δεν κάνουμε οριζόντια μέτρα. Θεωρώ ότι είμαστε απολύτως δικαιωμένοι σε αυτό και θα πω το γιατί.

Τι είναι εκείνο λοιπόν το οποίο έχει συμβεί; Και δεν ξέρω γιατί -όχι ο κ. Αραχωβίτης- ο κ. Αποστόλου ανέβασε τους τόνους. Τι έχει γίνει μέχρι τώρα; Ενισχύθηκαν -και έχουν καταβληθεί τα ποσά αυτά- οι ανθοπαραγωγοί με το ποσό των 10.130.000 ευρώ. Έχει εκδοθεί η υπουργική απόφαση στις 7-8-2020 για την ενίσχυση της σπαραγγοπαραγωγής με το ποσό των 4,7 εκατομμυρίων ευρώ. Έχει εκδοθεί η υπουργική απόφαση και στις δύο προηγούμενες έχουν ανοίξει οι πλατφόρμες των δηλώσεων, προκειμένου να πάρουν τα χρήματα οι παραγωγοί μέσω του συστήματος ΟΣΔΕ και με επίσης απόφαση της 7-8-2020 η χορήγηση κρατικών οικονομικών ενισχύσεων στους παραγωγούς-πωλητές λαϊκών αγορών. Αυτό αφορά πράγματι και ένα μέρος των πληγέντων από την πλημμύρα στην περιοχή…

**ΕΥΑΓΓΕΛΟΣ ΑΠΟΣΤΟΛΟΥ:** Δεν έχουν πάρει ούτε ένα ευρώ! Το καταλαβαίνετε, κύριε Βορίδη;

**ΠΡΟΕΔΡΕΥΩΝ (Νικήτας Κακλαμάνης):** Κύριε Αποστόλου, είστε παλιός συνάδελφος. Τι είναι αυτό που κάνετε;

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Είναι παλιός συνάδελφος ο κ. Αποστόλου, αλλά ομοίως παλαιότατος λαϊκιστής. Άρα πλην της αρχαιότητος και της κοινοβουλευτικής εμπειρίας, προφανώς έχει και ιδιότητες που παρά την υπουργική του θητεία δεν κατάφερε να αποβάλει.

Μου λέει λοιπόν «ναι, αλλά δεν έχουν πάρει χρήματα». Μα, πώς θα έχουν πάρει χρήματα, αφού πρέπει να ανοίξει πλατφόρμα στις 7-8-2020 και αφού η συζήτηση για παραγωγούς λαϊκών αγορών έκλεισε μετά την άρση των περιοριστικών μέτρων τα οποία διατηρούντο μέχρι και τον Ιούνιο και τον Ιούλιο μήνα; Άρα μπορούμε να επανέλθουμε στη σοβαρότητα; Αυτά έπρεπε ή δεν έπρεπε να συνεκτιμηθούν προκειμένου να προσδιοριστούν τα ποσά των ενισχύσεων;

Επομένως, εξεδόθη στις 7-8-2020, η πλατφόρμα είναι ανοικτή και δηλώνουν οι άνθρωποι για να πάρουν τα λεφτά τους. Κι επειδή εγώ συνομιλώ τακτικότατα μαζί τους, με ανθρώπους που προέρχονται από τον δικό σας χώρο και εκπροσωπούνται συνδικαλιστικά, κάνουν εκδηλώσεις ευχαριστίας της Κυβερνήσεως. Εσείς είστε περισσότερο ενδιαφερόμενος από τους ιδίους;

Άρα για να επανέλθουμε κανονικά τώρα στα μέτρα μας και στον τρόπο με τον οποίο πρέπει να αντιμετωπίσουμε το θέμα, 14.800.000 πηγαίνουν εκεί. Στον τομέα της αιγοπροβατοτροφίας εξεδόθη προχθές -μετά από συμφωνία και του Γενικού Λογιστηρίου- η υπουργική απόφαση, με την οποία ενισχύονται οι αιγοπροβατοτρόφοι με 30.155.000 ευρώ. Αύριο θα εκδοθεί και η υπουργική απόφαση, με την οποία ανοίγει το σύστημα για να δηλώσουν οι αιγοπροβατοτρόφοι.

Ο κ. Αποστόλου κουνά απαξιωτικά το χέρι. Η πραγματικότητα, όμως, ποια είναι; Η πραγματικότητα είναι ότι αυτά είναι ποσά τα οποία θα μεταφερθούν.

Και άκουσα και έναν ακόμα χειρότερο υπαινιγμό, όχι από εσάς, κύριε Αραχωβίτη, αλλά από τον κ. Αποστόλου. Δήθεν, λέει, τα λεφτά δεν υπάρχουν. Για να εκδοθούν, κύριε Αποστόλου -μετά την υπουργική σας θητεία θα έπρεπε να τα ξέρετε αυτά- αποφάσεις οι οποίες έχουν κόστος, πρέπει να δεσμευτούν τα ποσά από το Γενικό Λογιστήριο. Όταν εκδίδεται, λοιπόν, η απόφαση, τα ποσά έχουν ήδη δεσμευτεί. Τι δεν υπάρχει; Αντιπολίτευση θα κάνετε έτσι; Τέτοια θα λέτε;

Έρχομαι, λοιπόν, στο συγκεκριμένο. Προχωρούν και αυτά.

Πάμε, όμως, παρακάτω. Είναι μόνο αυτά; Στις 23-6-2020 χορήγηση de minimis για τους παράκτιους αλιείς ύψους 15.249.000 και ακόμα τρεις κοινές υπουργικές αποφάσεις για de minimis συνολικού ύψους 8.776.000 που αφορούσαν τα θερμοκήπια στα Χανιά, τα ζαχαρότευτλα, την παραγωγή βαμβακιού και τα χειμερινά σιτηρά στην Περιφερειακή Ενότητα Έβρου.

Είναι μόνο αυτά; Όχι. Είναι ο πράσινος τρύγος 1,2 εκατομμύριο και η απόσταξη κρίσης η οποία λειτούργησε εξαιρετικά και θα έχει εξαιρετικά ευεργετικά αποτελέσματα στην αμπελοπαραγωγή. Και αυτή είναι άλλα 21.000.000.

Για να μιλάμε, λοιπόν, συγκεντρωτικά, αυτή τη στιγμή μιλάμε για 104.000.000, τα οποία έχουν χρησιμοποιηθεί για την ενίσχυση του πρωτογενούς τομέα.

Έχω την άδειά σας να συνεχίσω, κύριε Πρόεδρε, ή να πάω στη δευτερολογία;

**ΠΡΟΕΔΡΕΥΩΝ (Νικήτας Κακλαμάνης):** Εντάξει, ούτως ή άλλως θα συντομεύσετε τη δευτερολογία. Πείτε κι αυτό και κλείστε.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ωραία.

Με ρωτάει ο κ. Αραχωβίτης τι σχεδιάζουμε ακόμα. Έχω μιλήσει για την ενίσχυση των γουνοφόρων ζώων με 3.000.000. Βγαίνουν οι αποφάσεις για την ενίσχυση της μεσαίας αλιείας από το Πρόγραμμα Αλιείας ύψους περίπου 25.000.000. Αναμένεται η έκδοση της αποφάσεως για την ενίσχυση της υδατοκαλλιέργειας και, ακόμα, εξετάζουμε την ενίσχυση -γιατί με ρωτήσατε τι άλλο εξετάζουμε, τι σκεπτόμαστε- της πτηνοτροφίας, της ανοιξιάτικης πατάτας, της ντομάτας θερμοκηπίου, των καρπουζιών και των επιτραπέζιων ελιών. Αυτές είναι παραγωγές οι οποίες έχουν πληγεί, εμφανίζουν σήμερα διαταραχή, των οποίων την ενίσχυση εξετάζουμε. Στη δευτερολογία θα σας πω πώς ακριβώς θα το κάνουμε.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Κύριε Αραχωβίτη, έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Κύριε Υπουργέ, μάλλον προσπαθείτε να αποφύγετε τα ερωτήματα.

Το πρώτο για το οποίο σας κατηγορούμε, είναι ότι γύρω, γύρω βλέπουν οι αγρότες να δίνονται χρήματα και στην τσέπη τους τόσους μήνες μετά τις επιπτώσεις -ήταν οι πρώτοι που αντιμετώπισαν τις επιπτώσεις- εξαιρώντας μία, δύο περιπτώσεις που ήδη έχουν πάρει χρήματα, δεν έχουν δει το χρώμα του χρήματος. Το πρώτο, λοιπόν, είναι ο χρόνος.

Το δεύτερο είναι ότι οι επιπτώσεις από την πανδημία είναι πολύ μεγαλύτερες από αυτά που έχετε υπολογίσει τόσο σε απόλυτους αριθμούς στους κλάδους, όσο και στους τομείς. Θα αναφέρω κάποια παραδείγματα: Στα αιγοπρόβατα η ζημιά που εκτιμάται από τους ίδιους είναι πάνω από 80.000.000 και εσείς δίνετε μόλις 31.000.000. Όσον αφορά στο σταφύλι, στον πράσινο τρύγο μιλήσατε για 1,2 εκατομμύριο τη στιγμή που η τιμή του σταφυλιού καταρρέει. Αυτή τη στιγμή η τιμή του σταφυλιού, ακριβώς λόγω του ότι στην οινοποιεία δεν υπάρχει ζήτηση, καταρρέει. Άρα το 1,2 εκατομμύριο στον πράσινο τρύγο ούτε συνέβαλε στη συγκράτηση της τιμής, ούτε κάλυψε τους παραγωγούς. Και σε μια σειρά από άλλα προϊόντα αντίστοιχα.

Το τρίτο για το οποίο σας κατηγορούμε είναι οι πολύπλοκες διαδικασίες. Να ανοίξει η πλατφόρμα, να γίνουν οι δηλώσεις, να χρειαστεί οι αγρότες, οι κτηνοτρόφοι, οι αλιείς να καταφύγουν σε έναν τεχνικό σύμβουλο τον οποίο θα τον πληρώσουν. Υπάρχει, δηλαδή, μια πολύπλοκη διαδικασία, μία κοστοβόρα διαδικασία, η οποία στο τέλος θα τους δώσει ένα πολύ, πολύ μικρό μέρος από αυτά τα οποία έχασαν. Βέβαια, είναι κατανοητό ότι δεν μπορεί να καλυφθεί το σύνολο των απωλειών. Όμως, όταν μιλάμε για μία διαφορά τεράστια, της τάξης από 80.000.000 στα 30.000.000 στην αιγοπροβατοτροφία, για παράδειγμα, χωρίς να υπολογίσουμε την κτηνοτροφία ή τη μελισσοκομία ή άλλους κλάδους οι οποίοι γνωρίζετε καλά ότι επλήγησαν και πως δεν υπάρχει καμμία πρόβλεψη, βλέπετε ότι είναι ανεπαρκή τα μέτρα, πολύπλοκα και πέραν της διαδικασίας της χρονικής την οποία θα περίμεναν οι αγρότες και είναι απαραίτητη για την πρωτογενή παραγωγή.

Εδώ με βάζετε πάντα στον πειρασμό -όταν οι αγρότες βλέπουν να σκορπίζονται χρήματα παντού- να σας πω ότι το Ταμείο Εγγυήσεων δεν έχει δώσει ακόμα μία δεκάρα ρευστότητας στην αγορά. Πώς θα «τρέξουν» τα σχέδια βελτίωσης ή τα επενδυτικά με αυτή την κατάσταση στην αγορά; Ποιος θα υλοποιήσει σχέδιο βελτίωσης χωρίς να έχει τη δυνατότητα δανειοδότησης ή εκχώρησης επιδότησης και όταν τα προϊόντα δεν πηγαίνουν καλά;

Άρα το ΠΑΑ, το Πρόγραμμα Αγροτικής Ανάπτυξης, εν συνόλω βρίσκεται σε κίνδυνο. Άλλοι κλάδοι οι οποίοι ήδη πριν από την πανδημία -όπως η ελαιοκομία- είχαν προβλήματα -η τιμή από το Σεπτέμβριο του 2019 είχε κατρακυλήσει σχεδόν στα μισά επίπεδα από την περσινή χρονιά- δεν φαίνεται να στηρίζονται από πουθενά. Είναι ένα σοκ. Δεν είναι μόνο ότι η τιμή κατρακύλησε, αλλά ότι κατρακύλησε σε τέτοιο χρονικό διάστημα χωρίς να προλάβουν να αντιδράσουν οι παραγωγοί. Ήρθαν οι επιπτώσεις της πανδημίας, όπου οι εξαγωγές είχαν τους περιορισμούς τους -στην Ιταλία κυρίως και στην Ισπανία που είναι δύο χώρες με τις οποίες έχουμε παραδοσιακά εμπορικές σχέσεις στο ελαιόλαδο- και εκεί πια εξανεμίστηκε κάθε προσπάθεια που μπορούσε να έχει χτιστεί τα προηγούμενα χρόνια για αναβάθμιση του εμπορίου στο ελαιόλαδο.

Εργαλεία όπως το πρόγραμμα «Φρούτα στα σχολεία», το οποίο και το Ευρωπαϊκό Κοινοβούλιο προέκρινε τις ημέρες της πανδημίας ότι θα μπορούσε να είναι μία λύση για απορρόφηση και για τόνωση της κατανάλωσης, δεν αξιοποιήθηκαν.

Να μην πούμε για άλλα μέτρα πιο οραματικά, τα οποία θα μπορούσαν, αφού δεν έχουμε τους περιορισμούς των μνημονίων -όπως αναφέρθηκε από το συνάδελφο κ. Αποστόλου- να αναπτυχθούν, όπως το αγροτικό πετρέλαιο, και να δώσουν μία ανακούφιση.

Είναι μια χρυσή ευκαιρία να επανέλθουν μέτρα όπου δεν έχουμε πια τους περιορισμούς που είχαμε στο παρελθόν. Ούτε μνημόνια έχουμε, έχουμε την πανδημία του κορωνοϊού που μας επιτρέπει να κάνουμε κάποια πράγματα και δεν βλέπουμε μέχρι τώρα να έχει καταβληθεί καμμία τέτοια προσπάθεια.

Εμείς, όπως βλέπετε, είμαστε εποικοδομητική Αντιπολίτευση. Αυτές τις προτάσεις δεν τις λέμε σήμερα. Τις έχουμε καταθέσει ήδη εδώ και αρκετούς μήνες. Θα μπορούσατε να αξιοποιήσετε και να υλοποιήσετε εσείς κάποιες από αυτές προτάσεις. Το τι δεν το κάνετε, σας θέτει μπροστά στις ευθύνες σας. Είστε υπόλογος στον αγροτικό κόσμο.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Μίνι επερώτηση κάναμε σήμερα, αλλά τι να κάνουμε; Αγροτικό είναι.

Ορίστε, κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Αυτό, κύριε Πρόεδρε, ως ένα σημείο είναι κατανοητό από την πλευρά του ΣΥΡΙΖΑ, υπό την έννοια ότι ξεκινάνε, βάζουν μία ατζέντα, δεν τους βγαίνει και τώρα πρέπει να αλλάξουμε τη θεματολογία, να βάλουμε άλλα θέματα.

Ας πάμε λίγο να συζητήσουμε τους βασικούς σας ισχυρισμούς στα ζητήματα των ενισχύσεων.

Κατ’ αρχάς, όσον αφορά την εικόνα της καταρρεύσεως που είπατε, θα σας πω τα εξής: Η αγροτική παραγωγή δεν είναι ενιαία. Υπάρχουν κλάδοι που έχουν δεχθεί πίεση και κλάδοι που έχουν πάει καλά. Έχουμε ρεκόρ εξαγωγών σε πορτοκάλια και ακτινίδια. Ρεκόρ εξαγωγών! Έχουμε ρεκόρ όλων των εποχών με αύξηση 47,1% σε σχέση με πέρυσι στα κεράσια, με τιμές αυξημένες.

Ρεκόρ αυξήσεως στο καρπούζι αλλά πράγματι με χαμηλές τιμές. Εξαγωγικά, όμως, ήτανε πολύ ενισχυμένο. Το σταφύλι αυτή τη στιγμή που μιλάμε έχει αυξημένη ζήτηση. Και επειδή μιλάτε για κατάρρευση, από πού έχετε εικόνα κατάρρευσης; Έχω χθεσινή λεπτομερή αναφορά από τις τιμές ανά περιφέρεια. Στην περιοχή του Αμυνταίου όπου είναι μεγάλη αμπελοπαραγωγική περιοχή έχει καταρρεύσει το σταφύλι; Αυξημένες τιμές σε σχέση με πέρυσι.

Πράγματι λοιπόν υπάρχουν περιοχές στις οποίες πιέζεται σήμερα η τιμή του σταφυλιού.

**ΣΤΑΥΡΟΣ ΑΡΑΧΩΒΙΤΗΣ:** Στην Αχαΐα;

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Μη σπεύδετε. Αφήστε να εξελιχθεί ο τρύγος.

Διότι αυτό είναι δεύτερο ζήτημα το οποίο πρέπει επίσης να κατανοήσετε. Από τη στιγμή που εμφανίζεται μία αρχική διαταραχή σε μία παραγωγή μέχρι το κλείσιμο της παραγωγής, έχουν επίσης εμφανιστεί φαινόμενα πολύ μεγάλων διακυμάνσεων και τιμών και ζήτησης. Θέλω να σας πω ότι εξαιτίας του ότι είναι έτσι όπως είναι η κατάσταση λόγω των περιοριστικών μέτρων της πανδημίας, υπάρχει μία εικόνα την οποία δεν μπορεί κανείς να την κρίνει την πρώτη εβδομάδα. Πρέπει να αφήσει να ολοκληρώνεται η κάθε παραγωγή και εν συνεχεία να παίρνει τις αποφάσεις της.

Μου λέτε ότι τα ποσά δεν είναι αρκετά και μου επικαλεστήκατε τα 80 εκατομμύρια για τα αιγοπρόβατα. Από πού βγαίνει το νούμερο αυτό; Σας προκαλώ τώρα -αλλά θα κάνετε κακό στους ανθρώπους- αν μου το ξαναπείτε αυτό, να κάνουμε συζήτηση με αριθμούς -αλλά ξαναλέω ότι θα κάνετε κακό στους ανθρώπους!- και θα τελειώσει αυτή η ιστορία, γιατί οι σοβαροί και υπεύθυνοι εκπρόσωποί τους τέτοια πράγματα δεν λένε.

**ΣΤΑΥΡΟΣ ΑΡΑΧΩΒΙΤΗΣ:** Μα τα έχουν γράψει.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Τα έγραψαν. Τα ξανακούσατε, κύριε Αραχωβίτη; Μία που τα είπαν και μία που το ξέχασαν! Γιατί, λοιπόν, επανέρχεστε σε κάτι -σας ξαναλέω- που θα τους κάνει κακό;

**ΣΤΑΥΡΟΣ ΑΡΑΧΩΒΙΤΗΣ:** Σας αρέσουν ή δεν σας αρέσουν οι εκπρόσωποί τους; Αλά καρτ δεν γίνεται!

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Είτε μου αρέσουν είτε δεν μου αρέσουν αυτοί είναι οι εκπρόσωποί τους. Εγώ δεν τους διαλέγω. Οι εκπρόσωποι των κτηνοτρόφων είναι οι εκπρόσωποι των κτηνοτρόφων.

Και λέω ότι έθεσαν αρχικά κάτι, έγινε εκτεταμένη συζήτηση προσδιορίστηκε ένα ποσό και το ποσό αυτό κατανόησαν το πόσο εύλογο και δίκαιο είναι και έχετε μείνει μόνοι σας να το λέτε. Και σας ξαναλέω, θα κάνουμε τη συζήτηση με αριθμούς στο τέλος. Διότι θα έρθω να σας πω: βάλτε μου τις φακές, παρακαλώ πολύ, συγκρίνετέ μου τον μέσο όρο της τελευταίας τριετίας και πάρτε και τα στοιχεία των ΔΑΟΚ από τις τιμές, για να κάτσουμε να βγάλουμε τη ζημιά. Κάντε την άσκηση την άλλη φορά, γιατί δεν θα ξαναπείτε ούτε εσείς για τα ογδόντα.

Πάμε, λοιπόν, παραπέρα. Θέλω να σας πω -και σας το έχω πει πολλές φορές- ότι έχετε μάθει σε κάτι το οποίο δεν υπάρχει πια και δεν υπάρχει και στα μέτρα αυτά. Γιατί; Γιατί επειδή είναι μέτρα για την αποκατάσταση των πληγέντων και επομένως πρέπει να παίρνουν έγκριση από την ευρωπαϊκή επιτροπή και επομένως πρέπει να προσδιορίζεται η ζημιά του κλάδου, αυτό δεν είναι πολιτικό ζήτημα. Έχετε μάθει στην πολιτική διαπραγμάτευση του «Πόσα θέλεις Νίκο; Θέλω πενήντα. Δεν έχουμε πενήντα, δεν φτάνει ο προϋπολογισμός. Έχουμε δέκα. Να το κλείσω στα είκοσι να είμαστε εντάξει;». Εμείς δεν κάνουμε αυτό. Δεν κάνουμε αυτού του τύπου την προσέγγιση.

Πόση είναι η πώληση, πόσες είναι οι τιμές, πόση είναι η μείωση της ζήτησης, πόση είναι η μείωση της κατανάλωσης, ποια είναι η συνολική επίπτωση στον κλάδο, προσδιορίζουμε τη ζημιά, κατανέμουμε με ένα δίκαιο και ορθολογικό κριτήριο τη ζημία.

Όταν λοιπόν πετάτε νούμερα, -ξαναλέω- μην το κάνετε σε αυτή τη διαδικασία χωρίς να έχετε μελετήσει. Γι’ αυτό κι αυτή η διαδικασία παίρνει και χρόνο. Γιατί δεν είναι de minimis. Πολιτικά μέσα στα όρια που θέτει το de minimis μπορείτε να αποφασίσετε τι θα δώσετε. Εμείς δεν μπορούμε να το κάνουμε αυτό. Θέλει εγκρίσεις.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ολοκληρώστε.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Τελειώνω.

Και πάω στη διαδικασία. Θα το πω από τώρα για να το ξεκαθαρίσω. Από τη χρονική στιγμή που εγώ θα πω ότι ενισχύεται ένας κλάδος -που σημαίνει ότι έχουμε τελειώσει την προπαρασκευαστική διαδικασία, δηλαδή έχει τελειώσει η παραγωγή, έκλεισαν οι αριθμοί, έχουμε πλήρη εικόνα της διαταραχής και αρχίζουμε και την υπολογίζουμε- με αυτό το ποσό, θα υπολογίζουν οι παραγωγοί και εσείς τρεις με τέσσερις μήνες για να πάνε τα λεφτά στον παραγωγό. Γιατί απαιτείται αυτό το χρονικό διάστημα;

**ΕΥΑΓΓΕΛΟΣ ΑΠΟΣΤΟΛΟΥ:** Γιατί; Γιατί;

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Κύριε Αποστόλου εκπλήσσομαι. Έχετε διατελέσει Υπουργός; Δεν έχετε το δικαίωμα της άγνοιας εσείς!

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ ακούστε, δεν μπορώ άλλο. Κλείστε.

**ΕΥΑΓΓΕΛΟΣ ΑΠΟΣΤΟΛΟΥ:** …(Δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Κύριε Αποστόλου, δεν γράφεται τίποτα στα Πρακτικά ούτως ή άλλως.

Και, κύριε Υπουργέ, παρακαλώ, κλείστε. Δεν θα κάνω τη σημερινή συνεδρίαση, συνεδρίαση του Υπουργείου Γεωργίας. Υπάρχει κι άλλο Υπουργείο που ακολουθεί.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Απαιτείται η απόφαση αυτή να φύγει να πάει στην Ευρωπαϊκή Επιτροπή. Από την Ευρωπαϊκή Επιτροπή αφού γυρίσει η συγκεκριμένη, πρέπει να πάει στο Γενικό Λογιστήριο. Αυτή είναι η πρώτη απόφαση. Αυτό είναι η δέσμευση του ποσού. Έπεται δεύτερη απόφαση, η οποία ουσιαστικά εφαρμόζει το μέτρο. Δίνει την εντολή ο ΟΠΕΚΕΠΕ να εφαρμοστεί το μέτρο, ανοίγει το πληροφοριακό σύστημα και χρειάζεται χρόνος. Ακούστε, λοιπόν, να σας πω γιατί.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, δεν μπορώ. Κλείστε παρακαλώ. Η αντοχή έχει εξαντληθεί.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Αν μου δώσετε πέντε δευτερόλεπτα, έκλεισα.

**ΠΡΟΕΔΡΕΥΩΝ (Νικήτας Κακλαμάνης):** Πέντε δευτερόλεπτα, ναι. Δεν γίνεται για σαράντα πέντε λεπτά για δύο ερωτήσεις του Υπουργείου Γεωργίας.

Τελειώστε.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Έχετε δίκιο.

Στην υπόθεση στα de minimis της αλιείας, ξέρετε πόσο χρόνο αφήσαμε; Δύο μήνες. Ξέρετε πόσοι έχουν δικαίωμα να μπουν; Δεκατρείς χιλιάδες αλιείς. Ξέρετε πόσοι μπήκαν; Δέκα χιλιάδες πεντακόσιοι! Μας λείπουν δυόμισι χιλιάδες που έχουν δικαίωμα να ενισχυθούν και δεν έχουν μπει στο σχήμα. Τους δώσαμε και άλλον χρόνο.

Άρα, λοιπόν, και τα μέσα ενημέρωσης πρέπει να τους το πουν και εσείς -εννοώ όλοι μας- πρέπει να τους ενημερώσετε. Όλοι μας πρέπει να κάνουμε την προσπάθειά μας.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε Υπουργέ!

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Αυτό, λοιπόν, εξηγεί τον απαιτούμενο χρόνο. Και πάντως δεν πρόκειται να αποδώσει αντιπολιτευτικά μία προσέγγιση τέτοιου τύπου την ώρα που οι παραγωγοί ξέρουν ότι θα πάρουν τα χρήματά τους.

**ΠΡΟΕΔΡΕΥΩΝ (Νικήτας Κακλαμάνης):** Τελειώσαμε! Αυτό δεν ήταν ερωτήσεις, ήταν επερωτήσεις και ήσασταν τυχεροί που ήταν τέσσερις σήμερα. Αλλιώς δεν επρόκειτο να σας άφηνα.

Συνεχίζουμε με τις επόμενες δύο επίκαιρες ερωτήσεις που αφορούν το Υπουργείο Πολιτισμού και Αθλητισμού. Θα απαντήσει στη μία η Υπουργός κ. Μενδώνη που είναι παρούσα, όπως πάντα και ο κ. Αυγενάκης, όπως πάντα, στην επόμενη.

Προχωρούμε, λοιπόν, αμέσως στη συζήτηση της πρώτης με αριθμό 989/28-8-2020 επίκαιρης ερώτησης δευτέρου κύκλου του Βουλευτή Μεσσηνίας του Συνασπισμού Ριζοσπαστικής Αριστεράς κ. Αλέξανδρου (Αλέξη) Χαρίτση προς την Υπουργό Πολιτισμού και Αθλητισμού,με θέμα: «Να αποκαλυφθούν και να αναδειχθούν τα αρχαία ευρήματα της πλατείας Υπαπαντής στην Καλαμάτα». Πράγματι εξαιρετική, πανέμορφη πλατεία, κύριε Χαρίτση. Όποιος δεν έχει πάει, να πάει.

Ορίστε, έχετε τον λόγο.

**ΑΛΕΞΗΣ ΧΑΡΙΤΣΗΣ:** Ευχαριστώ πολύ, κύριε Πρόεδρε. Ευχαριστώ και για τα καλά σας λόγια για την πόλη μας.

Κυρία Υπουργέ, το έργο της ανάπλασης της πλατείας Υπαπαντής Καλαμάτας μετά και την ολοκλήρωση πριν από λίγες ημέρες της προκήρυξης για την ανάδειξη του αναδόχου, έχει προκαλέσει πραγματικά μια πάρα πολύ μεγάλη αναστάτωση στους κατοίκους αλλά και στους φορείς της πόλης μας. Σύμφωνα με τη μελέτη της ανάπλασης της πλατείας δεν λαμβάνονται υπ’ όψιν τα υπό κατάχωση εδώ και εξήντα χρόνια αρχαία ευρήματα τα οποία είχαν αποκαλυφθεί ήδη από τα τέλη του 19ου αιώνα και δεν λαμβάνεται δυστυχώς και καμμία μέριμνα ως προς την ανασκαφή και την ανάδειξή τους.

Κάνω μια πολύ σύντομη αναδρομή, γιατί πρέπει να το γνωρίζετε. Να σας ενημερώσω -αν δεν το ξέρετε- ότι εδώ μιλάμε για το τελευταίο σκέλος μιας συνολικής διαδικασίας ανάπλασης, η οποία κρατάει πολλά χρόνια, στο ιστορικό κέντρο της πόλης και στην οποία -προς τιμήν τους- όλοι οι δήμαρχοι οι οποίοι διετέλεσαν τις τελευταίες δεκαετίες, ο ένας μετά τον άλλον, συνέχισαν όλο αυτό το έργο και βρισκόμαστε στο τελευταίο σκέλος αυτής της προσπάθειας.

Το 2011, λοιπόν, ο δήμος θέλησε να προχωρήσει στην ανάπλαση της πλατείας και η τοπική αρχαιολογική υπηρεσία εισηγήθηκε το αυτονόητο, δηλαδή την παράλληλη διενέργεια συστηματικών ανασκαφών για τη μελέτη και ανάδειξη των αρχαιοτήτων, που ήταν ήδη γνωστό ότι φιλοξενεί η περιοχή καθώς ήταν ήδη κηρυγμένος αρχαιολογικός χώρος.

Η συστηματική ανασκαφή του έργου και του συγκεκριμένου χώρου, όπως επισημαίνει και ο Σύλλογος Εκτάκτων Αρχαιολόγων, θα αναδείξει αρχαιότητες που ανάγονται στους γεωμετρικούς, αρχαϊκούς, κλασικούς, ελληνιστικούς, ρωμαϊκούς και μεσαιωνικούς χρόνους.

Ειδικά για την περιοχή της Καλαμάτας να σας ενημερώσω ότι αυτό αποκτά ιδιαίτερη σημασία, μιας και στον αστικό ιστό της πόλης ο μόνος άλλος επισκέψιμος αρχαιολογικός χώρος είναι στα Ακοβίτικα, άρα είναι πολύ κρίσιμο έτσι ώστε να υπάρξει αυτή η σύνδεση και να σταματήσει και αυτή η εσφαλμένη εντύπωση, αν θέλετε, ότι η ιστορία της πόλης ξεκινάει από τους μεσαιωνικούς χρόνους και όχι από την αρχαιότητα.

Δυστυχώς, όμως, κατά την τελευταία επίσκεψή σας στην Καλαμάτα, κυρία Υπουργέ, όταν σας ετέθη το ερώτημα, δηλώσατε ότι η κατάχωση ως τρόπος προστασίας εξυπηρετεί και προστατεύει καλύτερα τα αρχαία και απαντήσατε αρνητικά στο αίτημα για την ανάδειξη των ευρημάτων.

Νομίζω, όμως, ότι η ουσία δεν βρίσκεται στο κατά πόσο είναι επιστημονικά τεκμηριωμένη και ορθή η συγκεκριμένη μέθοδος της κατάχωσης. Εδώ μιλάμε για την ανάγκη από τη μεριά του Υπουργείου Πολιτισμού να υπάρχει μια συνολική στρατηγική και μία πολιτική βούληση για τη συστηματική έρευνα, ανασκαφή και ανάδειξη της πολιτιστικής μας κληρονομιάς μαζί, βεβαίως, με τις αναπλάσεις, οι οποίες είναι πολύ σημαντικές για την ποιότητα ζωής των πόλεών μας και στη συγκεκριμένη περίπτωση της Καλαμάτας, για να μπορούν οι πόλεις και οι κάτοικοί τους να διαβιούν σε σύγχρονες συνθήκες. Είναι, όμως, εξίσου σημαντικό οι κάτοικοι να έχουν τη δυνατότητα, να γνωρίζουν, να επικοινωνούν, αν θέλετε, και με το παρελθόν τους, και μέσω αυτών των ευρημάτων με την ιστορία της πόλης τους.

Το Υπουργείο Πολιτισμού, κατά τη γνώμη μας, οφείλει να αναδεικνύει και όχι να καταχώνει την ιστορική πορεία μιας σημαντικής πόλης, όπως είναι η πόλη της Καλαμάτας, πόσω μάλλον όταν αυτό το αίτημα είναι ένα αίτημα το οποίο αγκαλιάζεται από τη συντριπτική πλειοψηφία των κατοίκων της πόλης.

Με αυτά τα δεδομένα και έχοντας υπ’ όψιν ότι ζούμε σε μια εποχή που, το βλέπουμε και όλοι όταν ταξιδεύουμε σε όλες τις ευρωπαϊκές πόλεις, γίνεται μια πολύ μεγάλη προσπάθεια απ’ όλους για την ανάδειξη των ιστορικών τους κέντρων με την προβολή της ιστορικής και πολιτιστικής τους κληρονομιάς, αλλά και με αυτό το πάνδημο, επιστρέψτε μου να πω με την κυριολεκτική έννοια του όρου, αίτημα από τη μεριά των κατοίκων της Καλαμάτας, σας ερωτώ, κυρία Υπουργέ, αν θα εκκινήσετε τις διαδικασίες για την αποκάλυψη των αρχαίων της πλατείας Υπαπαντής και αν θα διασφαλίσετε τη σχετική χρηματοδότηση ώστε να προχωρήσει, βεβαίως, η διαδικασία της ανάπλασης της πλατείας με επικαιροποιημένη, όμως, μελέτη, η οποία θα προβλέπει την ανάδειξη των αρχαίων και της διαχρονικής ιστορίας της πόλης μας, όπως επιθυμεί -επαναλαμβάνω και πάλι- σύσσωμη η τοπική κοινωνία.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η κυρία Υπουργός.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε Βουλευτά, ευχαριστώ πολύ για την ερώτηση, γιατί μου δίνετε την ευκαιρία να διευκρινίσουμε κάποια ζητήματα για το θέμα των αρχαιοτήτων στην πλατεία Υπαπαντής στην Καλαμάτα με βάση όχι μόνο το τι θέλουμε, αλλά και με βάση το θεσμικό πλαίσιο το οποίο υπάρχει και να δούμε τι είναι αυτά τα οποία πρέπει να γίνουν για να κινηθεί κάποιος ή προς την κατεύθυνση που τώρα κινείται η συγκεκριμένη μελέτη ή να την αναθεωρήσει.

Το 1960 κατά τη διάρκεια των έργων για τη διαμόρφωση της πλατείας γύρω από τον Ναό της Υπαπαντής ο τότε έφορος αρχαιοτήτων Νικόλαος Γιαλούρης πραγματοποίησε σωστική -όχι συστηματική- ανασκαφή στη νοτιοανατολική γωνία της πλατείας, στην οποία αποκαλύφθηκαν τείχη μεγάλου οικοδομήματος που φαίνεται ότι είναι κάτι που έχει δημόσιο χαρακτήρα. Τα εν λόγω τείχη χρονολογούνται από τα ελληνιστικά ως τα ύστερα ρωμαϊκά χρόνια. Ήταν μια σωστική ανασκαφή της τάξεως περίπου των τριακοσίων τετραγωνικών.

Η έρευνα αυτή δεν δημοσιεύτηκε ποτέ και τα μόνα γνωστά στοιχεία τα οποία έχουμε είναι από ένα δημοσίευμα της εφημερίδας «ΚΑΘΗΜΕΡΙΝΗ» της 14ης Αυγούστου του 1960. Με βάση, λοιπόν, τα ευρήματα αυτά κάποιοι μελετητές θεωρούν ότι η αρχαία πόλη των Φαρών θα πρέπει να αναπτύχθηκε στην περιοχή εντός και γύρω από το κάστρο της Καλαμάτας.

Το 2010 υπεβλήθηκε από τις τεχνικές υπηρεσίες του Δήμου Καλαμάτας επικαιροποιημένη προμελέτη: «Διαμόρφωση πλατείας του Ιερού Ναού Υπαπαντής στην Καλαμάτα στο πλαίσιο της μελέτης ανάπλασης του ιστορικού κέντρου Καλαμάτας, Γ΄ Φάση». Οι δύο τότε συναρμόδιες εφορίες αρχαιοτήτων η ΛΗ΄ Εφορεία Προϊστορικών Κλασικών Αρχαιοτήτων και η 26η Εφορεία Βυζαντινών Αρχαιοτήτων διαβίβασαν τη μελέτη, ως όφειλαν να κάνουν, στις κεντρικές υπηρεσίες του Υπουργείου Πολιτισμού. Το θέμα εισήχθη για την κατά νόμο γνωμοδότηση στο Κεντρικό Αρχαιολογικό Συμβούλιο τον Μάρτιο του 2011. Το Συμβούλιο γνωμοδότησε για τη μελέτη ανάπλασης της πλατείας Υπαπαντής η οποία έχει κατατεθεί από τον δήμο -το τονίζω αυτό- υπό τον όρο: «Οι υποκείμενες αρχαιότητες στο νοτιοανατολικό τμήμα της πλατείας να διατηρηθούν σε κατάχωση για την καλύτερη προστασίας τους».

Αυτό αναφέρεται και στη σχετική απόφαση του τότε Υπουργού Πολιτισμού: «Εγκρίνουμε την επικαιροποιημένη προμελέτη διαμόρφωσης της πλατείας του Ιερού Ναού Υπαπαντής στην Καλαμάτα εκτός από τη διαμόρφωση που προβλέπει την αποκάλυψη αρχαιολογικών καταλοίπων παλαιάς ανασκαφής και την κάλυψή τους με γυάλινο στέγαστρο, διότι η διατήρηση των καταλοίπων αυτών σε κατάχωση είναι προτιμότερη για την αποτελεσματικότερη προστασία τους. Επιπλέον κατά την εκτέλεση των εργασιών να ληφθεί μέριμνα να αφαιρεθεί το υλικό της παλιάς κάλυψης του δαπέδου της πλατείας σε μικρό βάθος για να μην αποξηλωθεί το μπετόν». Καταθέτω στα Πρακτικά και την οικεία υπουργική απόφαση.

(Στο σημείο αυτό η Υπουργός Πολισμού κ. Στυλιανή Μενδώνη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ να επισημάνω ότι σύμφωνα με τις διατάξεις του ν.3028/2002 και την επιστημονική δεοντολογία, η κατάχωση αποτελεί τρόπο προστασίας των αρχαιοτήτων και αυτό είναι απόλυτα σαφές. Αν δεν ήταν έτσι η γνωμοδότηση του ΚΑΣ, η απόφαση και πλήθος άλλων αποφάσεων θα ήταν παράνομες. Όμως αυτό που έχει σημασία είναι να συνειδητοποιήσουμε ότι όλα τα αρχαία δεν είναι εν δυνάμει αναδείξιμα. Γι’ αυτό και ο αρχαιολογικός νόμος προβλέπει συγκεκριμένους τρόπους και βαθμούς προστασίας. Η κατάχωση πολλές φορές προστατεύει πολύ καλύτερα τα αρχαία από αυτό που κάποιος θα θεωρήσει ως ανάδειξή τους.

Ανεξαρτήτως, όμως, αυτού τον Μάιο του 2015 -κυβέρνηση ΣΥΡΙΖΑ- η Εφορεία Αρχαιοτήτων Μεσσηνίας ενέκρινε και θεώρησε την οριστική μελέτη εφαρμογής του συγκεκριμένου έργου, η οποία ήταν σύμφωνη με τον όρο της υπουργικής απόφασης, δηλαδή για τη μη αποκάλυψη των αρχαίων καταλοίπων στη νοτιοανατολική γωνία της πλατείας.

Επομένως, σύμφωνα με τον νόμο -με τον νόμο, το τονίζω- και τη διοικητική πρακτική, για το Υπουργείο Πολιτισμού το θέμα έχει ολοκληρωθεί όταν εγκρίθηκε η συγκεκριμένη μελέτη. Εξ όσων γνωρίζω και από την ενημέρωση που έχω από τις υπηρεσίες δεν έχουν κατατεθεί σε καμμία υπηρεσία νεότερα στοιχεία τα οποία να στοιχειοθετούν την αναπομπή του θέματος στο Κεντρικό Αρχαιολογικό Συμβούλιο.

Όπως έχω ήδη αναφέρει και στην πρόσφατη επίσκεψή μου στην Καλαμάτα, ο καθ’ ύλην αρμόδιος φορέας είναι ο δήμος. Εφόσον προσκομίσει νέα στοιχεία, τότε σύμφωνα με τη διαδικασία την οποία προβλέπει ο νόμος, το Υπουργείο Πολιτισμού θα πράξει αυτό που πρέπει να πράξει, θα αναπέμψει το θέμα στο Κεντρικό Αρχαιολογικό Συμβούλιο. Αυτό σημαίνει ότι θα πρέπει να υποβληθεί νέα μελέτη που να προβλέπει με σαφήνεια, τόσο τη διενέργεια της ανασκαφικής έρευνας των αρχαιοτήτων του 1960 όσο και τον τρόπο προστασίας και ανάδειξης των αρχαιοτήτων αυτών βάσει σύγχρονων προδιαγραφών, ώστε να εξασφαλίζεται σε βάθος χρόνου αφ’ ενός η άρτια διατήρηση των αρχαιοτήτων και αφ’ ετέρου η απρόσκοπτη προσέγγισή τους από επιστημονικό προσωπικό για τις απαιτούμενες εργασίες συντήρησης και καθαρισμού τους.

Επίσης, οφείλω να σημειώσω ότι σύμφωνα με τις διατάξεις -υπάρχουν συγκεκριμένες διατάξεις στον ν.3028/2002- η χρηματοδότηση για τη σύνταξη της κατάλληλης τεχνικής λύσης που θα προβλέπει την έρευνα, την προστασία και την ανάδειξη των αρχαιοτήτων καθώς και οι δαπάνες για την υλοποίησή της από την αρμόδια Εφορεία Αρχαιοτήτων Μεσσηνίας θα πρέπει να προβλεφθεί στον προϋπολογισμό του έργου. Οι αρχαιολογικές εργασίες θα αποτελέσουν αυτοτελές υποέργο για την προστασία των εγκείμενων αρχαιοτήτων στο τεχνικό δελτίο χρηματοδότησης του όλου έργου.

Αυτή είναι η κατά νόμο διαδικασία. Αυτή τη διαδικασία επιβάλλεται να ακολουθήσουμε.

**ΠΡΟΕΔΡΕΥΩΝ (Νικήτας Κακλαμάνης):** Λοιπόν, αν κατάλαβα καλά, για να βοηθήσω τώρα λίγο και εγώ τη διαδικασία και να μην πάμε σε ατέρμονη συζήτηση, είπατε, κυρία Υπουργέ, στον κ. Χαρίτση ότι αν ο Δήμαρχος Καλαμάτας υποβάλει συμπληρωματικά στοιχεία, το Υπουργείο είναι έτοιμο να αναπέμψει τη μελέτη προς αναθεώρηση.

Τον λόγο έχει ο κ. Χαρίτσης.

**ΑΛΕΞΗΣ ΧΑΡΙΤΣΗΣ:** θα είμαι σύντομος, κύριε Πρόεδρε, όσο γίνεται.

Γιατί επιτρέψετε μου να σας πω ότι μπορεί το συγκεκριμένο ζήτημα να είναι ένα ζήτημα το οποίο να χαρακτηρίζεται τοπικού ενδιαφέροντος, αλλά πιστέψτε με είναι ένα ζήτημα το οποίο απασχολεί πάρα πολύ την τοπική κοινωνία.

Κυρία Υπουργέ, ουσιαστικά και εσείς με την απάντησή σας υπονοήσατε -το είπε τώρα και ο αξιότιμος κύριος Πρόεδρος- ότι ουσιαστικά λύσεις υπάρχουν, λύσεις μπορούν να βρεθούν έτσι ώστε να μπορέσει να προχωρήσει η ανάπλαση και ταυτόχρονα να προχωρήσει η αποκάλυψη, η ανάδειξη και η προστασία των αρχαίων στην πλατεία της Υπαπαντής.

Νομίζω ότι είναι πάρα πολύ σημαντικό το γεγονός ότι γύρω από αυτό το ζήτημα έχουν τοποθετηθεί άνθρωποι πάρα πολύ σημαντικοί, οι οποίοι έχουν και εμπειρία στα σχετικά ζητήματα μεγαλύτερη εμού, και νομίζω ότι θα ήταν σημαντικό για τη Βουλή να καταθέσουμε τις απόψεις τους.

Αναφέρομαι χαρακτηριστικά στις δηλώσεις του αρχαιολόγου κ. Θέμελη, ο οποίος έχει συνδεθεί και με την περιοχή, λόγω και της πολύχρονης εμπλοκής του στην ανάδειξη του πολύ σημαντικού αρχαιολογικού χώρου της Μεσσήνης, ο οποίος υποστηρίζει ότι, εφόσον θέλετε να ξηλώσετε την πλατεία, πρέπει να γίνει ανασκαφή και να διατηρηθούν τα αρχαία κάτω, επισκέψιμα και ορατά, να συντηρηθούν, να στερεωθούν και να ανασκαφούν πληρέστερα, γιατί ο αρχαιολόγος Γιαλούρης, που έκανε την κατάχωση έκανε τομές βιαστικά στη διάρκεια μιας λεγόμενης σωστικής, όπως είπατε κι εσείς, και όχι συστηματικής ανασκαφής. Τώρα που ξέρουμε ότι έχει αρχαία, πρέπει να κάνουμε μια συστηματική ανασκαφή.

Θα καταθέσω στα Πρακτικά τη δήλωση του αρχαιολόγου κ. Θέμελη.

Ο πρώην δήμαρχος και πρώην Υπουργός Πολιτισμού, που ήταν και αρμόδιος για το θέμα, ο κ. Μπένος, μιλάει για στιγμές, οι οποίες είναι συμβολικές και μεγάλες για την ιστορική μας πόλη. «Οι διεργασίες για την έναρξη των έργων ανάπλασης της πλατείας Υπαπαντής πρέπει να σταματήσουν τώρα. Η μεταφορά των χρημάτων σε άλλα έργα είναι απλή διαδικασία. Άμεσα πρέπει να ξεκινήσουν οι διεργασίες για συστηματική ανασκαφή, η οποία θα είναι ο καλύτερος οδηγός για τη μελέτη». Περιγράφει μάλιστα, και τρόπους εύρεσης της αναγκαίας χρηματοδότησης για να προχωρήσει το έργο, ενώ και ο Μητροπολίτης Μεσσηνίας -ξέρετε, για την πόλη της Καλαμάτας έχει ιδιαίτερη σημασία, γιατί ο συγκεκριμένος χώρος έχει ταυτιστεί στο συλλογικό υποσυνείδητο με τη θρησκευτική λατρεία, μιας εκεί βρίσκεται ο πολιούχος της πόλης, η Υπαπαντή- λέει τα εξής: «Από την πρώτη φορά που ήρθα στην Καλαμάτα το 2007, ήμουν υπέρ της αποκάλυψης των αρχαίων της πόλης στην Υπαπαντή, γιατί είναι στοιχείο της ιστορίας της πόλης και πρέπει να το σεβαστούμε και είναι στοιχείο της πολιτιστικής πορείας της πόλης».

Αυτά τα καταθέτω, αν μου επιτρέπετε, κύριε Πρόεδρε, στα Πρακτικά της Βουλής.

(Στο σημείο αυτό ο Βουλευτής κ. Αλέξης Χαρίτσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Νομίζω, κυρία Υπουργέ, ότι είναι πολύ σημαντικό να σας ενημερώσω πως τις τελευταίες μέρες υπάρχει η εξέλιξη ότι συγκροτείται μια διαπαραταξιακή επιτροπή στο δημοτικό συμβούλιο της πόλης. Το θέμα θα συζητηθεί και στο δημοτικό συμβούλιο. Εφόσον, από τη μεριά σας εσείς μου απαντήσατε σήμερα ότι είναι σημαντικό να κατατεθούν νέα επικαιροποιημένα στοιχεία για να δούμε αν μπορεί το ζήτημα να επανεξεταστεί από το Κεντρικό Αρχαιολογικό Συμβούλιο, νομίζω ότι αυτό είναι ένα μήνυμα σημαντικό.

Υπάρχουν, λοιπόν, λύσεις. Πολιτική βούληση χρειάζεται και σας καλώ -νομίζω ότι είναι πολύ σημαντικό για ολόκληρη την πόλη μας- να επιδείξετε αυτήν την αναγκαία πολιτική βούληση, έτσι ώστε να βρεθεί μια λύση. Δεν συζητάμε για ένα παρεμπίπτον ζήτημα, συζητάμε για την ιστορία της πόλης μας, συζητάμε για το πώς η σύγχρονη πόλη, οι κάτοικοί της, οι επόμενες γενιές θα επικοινωνούν, θα συνομιλούν με το παρελθόν, με την ιστορία της Καλαμάτας και νομίζω ότι είναι πάρα πολύ σημαντικό να βρούμε μια λύση κοινά αποδεκτή. Δεν χωρούν σε τέτοια ζητήματα, κατά τη γνώμη μου, μικροκομματικές αντιπαραθέσεις. Να καθίσουμε όλοι από κοινού στην ίδια μεριά του τραπεζιού να βρούμε μια λύση, για να προχωρήσει και η ανάπλαση, αλλά ταυτόχρονα και η συστηματική ανασκαφή για να αναδειχθούν και να προστατευθούν τα αρχαία.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Ούτως ή άλλως, κύριε Χαρίτση, το σημερινό σχέδιο υπογραφή ΣΥΡΙΖΑ έχει.

Τον λόγο έχει η κυρία Υπουργός.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κύριε Βουλευτά, σέβομαι τις απόψεις του ανασκαφέα της Μεσσήνης, του καθηγητή και φίλου και συναδέλφου κ. Πέτρου Θέμελη. Ο κ. Μπένος ήταν δήμαρχος στην Καλαμάτα. Θεωρείται και είναι από τους πολύ καλούς αυτοδιοικητικούς. Βεβαίως, ήταν δήμαρχος μετά το 1960, που είχαν αποκαλυφθεί οι αρχαιότητες αυτές από τον Νίκο Γιαλούρη, αλλά ανεξαρτήτως όλων αυτών το Υπουργείο Πολιτισμού και ο Υπουργός Πολιτισμού είναι υποχρεωμένος να εφαρμόσει τον νόμο και το είπα, νομίζω, πολύ αναλυτικά στην πρωτολογία μου. Εφόσον ο καθ’ ύλην αρμόδιος φορέας, ο οποίος είναι ο Δήμος Καλαμάτας, υποβάλει νέα στοιχεία, νέα μελέτη, προφανώς το Υπουργείο Πολιτισμού θα ακολουθήσει τη διαδικασία που προβλέπει ο νόμος και ο Υπουργός, εγώ δηλαδή θα αναπέμψω το θέμα στο Κεντρικό Αρχαιολογικό Συμβούλιο.

Δεν σας κρύβω ότι εκτιμώ την έγνοια σας, όπως και το ενδιαφέρον μερίδας συμπατριωτών σας -γιατί στην Καλαμάτα δεν υπάρχει ταύτιση γι’ αυτό το θέμα, αλλά τέλος πάντων- που επιθυμούν να ερευνηθεί το παρελθόν της πόλης και να αποκαλυφθούν τα δεδομένα, τα οποία ενδεχομένως να ενισχύσουν την άποψη ότι η σημερινή Καλαμάτα είναι η διάδοχος κατάσταση, ταυτίζεται χωροταξικά με την αρχαία πόλη των Φαρών. Όπως έχω ήδη αναφέρει, με βάση και τις αρχαιότητες της Υπαπαντής, κάποιοι μελετητές θεωρούν ότι πράγματι η αρχαία πόλη των Φαρών αναπτύχθηκε εντός και γύρω από το κάστρο της Καλαμάτας.

Απλώς αναρωτιέμαι αν έχετε σκεφτεί ότι θα μπορούσατε όλοι οι φορείς της πόλης να αναζητήσετε με πιο επιστημονικό τρόπο το παρελθόν της Καλαμάτας στο κάστρο. Γιατί, αν πραγματικά η σύγχρονη πόλη επιθυμεί την έρευνα και την ανάδειξη του παρελθόντος της, θα μπορούσε η Εφορεία Αρχαιοτήτων Μεσσηνίας, σε συνεργασία με το Πανεπιστήμιο Πελοποννήσου, την υποστήριξη των αυτοδιοικητικών φορέων, αλλά και των λοιπών φορέων της Καλαμάτας και των φορέων της κοινωνίας των πολιτών, να εκπονήσει ένα πρόγραμμα συστηματικής αρχαιολογικής έρευνας στο κάστρο. Αυτό πραγματικά θα είχε νόημα, καθώς το πεδίο της έρευνας μπορεί να επιλεγεί εξαρχής με επιστημονικά κριτήρια και όχι με βάση ένα τυχαίο εύρημα στη γωνία της σημερινής Πλατείας Υπαπαντής, όπου -σημειωτέον- οι εγκείμενες αρχαιότητες μπορούν να επεκτείνονται και κάτω από την εκκλησία ή το επισκοπικό μέγαρο. Αν είναι έτσι, πώς μπορούν να αποκαλυφθούν οι αρχαιότητες και να αναδειχθούν σωστά; Θα επεκταθεί η ανασκαφή σε υπόγειο σκάμμα κάτω από τον ναό της Υπαπαντής; Αυτό θα πρέπει να το λάβει υπόψη της η όποια μελέτη. Ή θα μεταφερθεί το επισκοπικό μέγαρο; Τεχνικά όλα γίνονται.

Το Υπουργείο Πολιτισμού και οι καθ’ ύλην αρμόδιες υπηρεσίες τους έχουν, μέσα στο πλαίσιο της βιώσιμης ανάπτυξης, την υποχρέωση να διασφαλίζουν τα μνημεία με βάση τις αρχές της ολοκληρωμένης προστασίας, έτσι όπως αποτυπώνονται στον αρχαιολογικό νόμο και στις διεθνείς συμβάσεις που έχει υπογράψει και κυρώσει η Ελλάδα. Θέλω να σας διαβεβαιώσω ότι και στην περίπτωση των αρχαίων Φαρών, της σημερινής Καλαμάτας ενδεχομένως, το Υπουργείο Πολιτισμού είναι υποχρεωμένο να πράξει ακριβώς το ίδιο.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Στην ώρα ακριβώς, κυρία Υπουργέ.

Μιας και σας έχω εδώ, περιμένω να δω σήμερα αναλυτική ανακοίνωση του Υπουργείου Πολιτισμού για τον βανδαλισμό στο Τατόι των βασιλικών τάφων. Περιμένω να δω αν η φύλαξη που υπάρχει είναι επαρκής, πόσοι δηλαδή αστυνομικοί φυλάσσουν τον χώρο, τώρα μάλιστα που πάει να αναπλαστεί, και αν έχει γίνει και καταγραφή των ιστορικών αντικειμένων και τι υπάρχει πια εκεί μέσα. Ελπίζω ότι θα το δω σε ανακοίνωσή σας και δεν θα χρειαστεί να κάνω ερώτηση.

Πάμε στην τελευταία επίκαιρη ερώτηση. Είναι η δεύτερη με αριθμό 990/30-8-2020 επίκαιρη ερώτηση πρώτου κύκλου της Βουλευτού Β΄ Πειραιώς του ΜέΡΑ25 κ. Φωτεινής Μπακαδήμαπρος την Υπουργό Πολιτισμού και Αθλητισμού,με θέμα: «Κατάργηση Football League & ενοποίηση επαγγελματικών κατηγοριών».

Θα απαντήσει ο αρμόδιος Υφυπουργός, ο κ. Αυγενάκης.

Η κ. Μπακαδήμα έχει τον λόγο.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε.

Κύριε Υπουργέ, ευχαριστώ που είστε εδώ σήμερα να συζητήσουμε ένα ζήτημα αρκετά σοβαρό, δεδομένου ότι βρισκόμαστε λίγες μόνο ημέρες πριν την έναρξη του πρωταθλήματος και δεν έχει δοθεί ακόμη λύση.

Ας περάσουμε όμως στο προκείμενο. Η έλευση της πανδημίας στη χώρα μας οδήγησε, όπως είναι μοιραίο και λογικό, σε διακοπή όλων των πρωταθλημάτων επαγγελματικού και ερασιτεχνικού αθλητισμού. Η αδυναμία έναρξης έγινε αφορμή για μια ευρύτατη συζήτηση, αναφορικά με την αναδιάρθρωση των επαγγελματικών κατηγοριών, την αύξηση των δύο πρώτων και την κατάργηση της τρίτης επαγγελματικής κατηγορίας ποδοσφαίρου. Η Super League 1 αποφάσισε ομόφωνα, με τη μοναδική διαφωνία της ομάδας που έχει υποβιβαστεί, πως δεν επιθυμεί αλλαγή στον αριθμό των ομάδων και πως επιθυμεί να τηρήσει τα προβλεπόμενα στη σχετική προκήρυξη για την επικείμενη αγωνιστική περίοδο 2020-2021. Μένουν έτσι οι ομάδες της Super League 2 και της Football League, οι οποίες, όπως ξέρετε καλύτερα από μένα, έχουν κοινό διοικητικό συμβούλιο και σε συνεδρίασή τους με τηλεδιάσκεψη στις 3 Αυγούστου συζήτησαν και ψήφισαν επί του θέματος. Όπως φαίνεται και από το έγγραφο της ΕΠΟ με αριθμό πρωτοκόλλου 92324 της ίδιας ημέρας, ετέθη η πρόταση στις ομάδες της Football League 1 και Super League 2 για ενοποίηση, ψήφισαν υπέρ δέκα ομάδες και κατά πέντε. Ως εκ τούτου, δεν μπόρεσε να συγκεντρώσει την απαιτούμενη πλειοψηφία των τριών τετάρτων, που ορίζει ο ν.4684 η πρόταση.

Έτσι, παρ’ ότι η πλειοψηφία των ομάδων τέθηκε υπέρ της κατάργησης των κατηγοριών και της ενοποίησης σε μια εθνική δύο ομίλων βορρά - νότου, γεγονός που αντικειμενικά θα μπορούσε να μειώσει τα έξοδα των ομάδων, θα έθετε όρους για την απασχόληση μεγαλύτερου αριθμού Ελλήνων ποδοσφαιριστών επαγγελματιών, θα μπορούσαν να θεσμοθετηθούν κανόνες για την κάλυψη των εξόδων των ομάδων από τηλεοπτικά συμβόλαια, αλλά και να φορολογηθούν οι στοιχηματικές εταιρείες, ώστε να μην επιβαρύνεται η ΕΡΤ, δυστυχώς δεν έχετε προχωρήσει ακόμη στην αναδιάρθρωση.

Γι’ αυτό, κύριε Υπουργέ, θα ήθελα να μου απαντήσετε στα δυο απλά ερωτήματα, που σας έχω θέσει: Πρώτον, αν σκοπεύετε και πότε να επιλύσετε το θέμα, με δεδομένο ότι βρισκόμαστε ήδη στις αρχές Σεπτέμβρη και επίκειται η έναρξη του πρωταθλήματος και δεύτερον, γιατί δεν ακολουθείτε την απόφαση της ΕΠΟ, που ζητά την ενοποίηση, επικαλούμενος την πλειοψηφία των τριών τετάρτων, ενώ αντικειμενικά η πλειοψηφία έχει συμφωνήσει.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αγαπητή κυρία Μπακαδήμα, σας ευχαριστώ για την ευκαιρία που μου δίνετε να διευκρινίσω και να ενημερώσω επίσημα και θεσμικά από το Βήμα της Βουλής και βεβαίως, να δώσω διευκρινίσεις για μια σειρά πληροφοριών, που μάλλον είναι λανθασμένες σχετικά με τα ζητήματα που αφορούν την κατάργηση της Football League, ζητήματα -σπεύδω να πω- για τα οποία έχω δεχθεί ερωτήματα από τους αγαπητούς συναδέλφους, κυρίους Μαντά και Παππά, που είναι και αυτοί στην Αίθουσα και παρακολουθούν τη συζήτησή μας.

Εικάζω ότι και εσείς, αγαπητή κυρία Μπακαδήμα, πέσατε θύμα αυτής της παραπληροφόρησης, φαίνεται άλλωστε από αυτά που μας είπατε λίγο πριν, αφού λανθασμένα αναφέρατε στην ερώτηση που έφτασε στα χέρια μου ότι οι ομάδες της Super League 2 και της Football League ζήτησαν, όπως γράφετε, την κατάργηση της Football League και την ενοποίηση των δυο επαγγελματικών κατηγοριών. Δεν είναι αληθές αυτό που γράφετε στην ερώτηση, που υποβάλλατε λίγο πριν. Δεν είναι αληθές ότι οι ομάδες έχουν συμφωνήσει με την αυξημένη πλειοψηφία των τριών τετάρτων για την ενοποίηση των δυο κατηγοριών, το αντίθετο, κυρία Μπακαδήμα, υπήρξε μία πρόταση για ενιαία κατηγορία με την Super League 2 με δυο ομίλους των δεκαέξι ομάδων η οποία, όμως, δεν συγκέντρωσε την απαιτούμενη πλειοψηφία που θέτει ο νόμος.

Καταθέτω στα Πρακτικά την σχετική επιστολή με ημερομηνία 3 Αυγούστου της Super League 2 και της Football League προς την ΕΠΟ.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά τη προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερο λάθος, δεύτερο ψέμα: Κυρία Μπακαδήμα, με κατηγορείτε ευθαρσώς εμένα ότι επί δίμηνο μεταθέτω τις ευθύνες μου. Σας ενημερώνω, λοιπόν, ότι η εκτελεστική επιτροπή της ΕΠΟ συνεδρίασε μόλις στις 19 Αυγούστου σχετικά με την ενοποίηση της δεύτερης και της τρίτης επαγγελματικής κατηγορίας και ενημέρωσε το Υπουργείο για την απόφασή της αυτή με επιστολή στις 20 Αυγούστου.

Καταθέτω στα Πρακτικά την επιστολή αυτή, που έλαβα μόλις πριν -για την ακρίβεια- από δώδεκα ημέρες.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά τη προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πώς προκύπτει το δίμηνο, που εσείς αναφέρετε; Εντός της ίδιας ημέρας υπήρξε απάντηση από το Υπουργείο προς την ΕΠΟ. Την επιστολή θα καταθέσω στα Πρακτικά.

Κύριοι συνάδελφοι, θεωρώ τουλάχιστον θράσος από μέρους σας να κατηγορούμαστε για το θέμα της αναδιάρθρωσης των πρωταθλημάτων και ιδιαίτερα της δεύτερης κατηγορίας του ελληνικού ποδοσφαίρου. Να σας θυμίσω μόνο ότι η κυβέρνηση του ΣΥΡΙΖΑ τον Μάιο του 2019 ψήφισε το νόμο Βασιλειάδη ,που έκανε τρεις επαγγελματικές κατηγορίες από δυο, δηλαδή από Super League και Football League τις έκανε Super League 1 και Super League 2 και Football League και μάλιστα, υποσχέθηκε άφθονο κρατικό χρήμα μέσω της ΕΡΤ και φυσικά, μέσω του Έλληνα φορολογούμενου.

Παράλληλα -θυμίζω- μείωσε και το ελάχιστο μετοχικό κεφάλαιο για κάθε ΠΑΕ ως εξής: Super League 1 από ένα εκατομμύριο ευρώ σε 500.000 ευρώ, Super League 2 από 300.000 ευρώ σε 100.000 ευρώ και Football League μόλις 30.000 ευρώ μετοχικό κεφάλαιο. Ουσιαστικά δηλαδή, επέτρεψε να δημιουργηθεί μια τρίτη επαγγελματική κατηγορία, χωρίς κανένα κριτήριο. Με 30.000 ευρώ μπορούσε όποιος ήθελε να δημιουργήσει μια ΠΑΕ για άλλους, μη αγωνιστικούς, σκοπούς πιθανότατα ή να προσπαθεί με άλλες διαδικασίες να επιβιώσει η ΠΑΕ, που μόλις πριν από λίγο ίδρυσε.

Επιπλέον, η κυβέρνηση ΣΥΡΙΖΑ το έπραξε ερήμην της ποδοσφαιρικής κοινότητας και κρατήστε το αυτό. Να σας θυμίσω ότι διαφωνούσαν με τον νόμο Βασιλειάδη και η ΕΠΟ και η τότε διοργανώτρια αρχή, η Football League, που έγινε Super League 2 και Football League στη συνέχεια. Τώρα έρχεστε και μας κατηγορείτε για την αναδιάρθρωση, αυτή που ο Πρόεδρος του ΣΥΡΙΖΑ ψήφισε;

Ναι, η Νέα Δημοκρατία, λοιπόν, έχει καταψηφίσει τον νόμο Βασιλειάδη και το υπενθυμίζω. Είχαμε καταψηφίσει τότε την αυταρχική συμπεριφορά του Υπουργού Αθλητισμού απέναντι στην ποδοσφαιρική κοινότητα και η ρητορική μου, και τότε ως Βουλευτής της Αντιπολίτευσης και τώρα ως Υφυπουργός Αθλητισμού, παραμένει η ίδια, ήταν λάθος η αναδιάρθρωση όπως έγινε τότε και δεν μπορεί το ποδόσφαιρο να είναι μόνο κρατικοδίαιτο.

Τελικά, όλοι συμφωνούμε σε αυτή την Αίθουσα -και όλοι της ποδοσφαιρικής κοινότητας- ότι η αναδιάρθρωση του ΣΥΡΙΖΑ έχει αποτύχει και η τακτική που ακολούθησε ο ΣΥΡΙΖΑ τότε έχει αποτύχει. Άρα, μας καλείτε να ακολουθήσουμε την ίδια διαδρομή; Σαφώς όχι. Γι’ αυτό τον λόγο, στη δευτερολογία μου θα αναφέρω τι ακριβώς εμείς προτιθέμεθα να κάνουμε ως Κυβέρνηση σήμερα.

**ΠΡΟΕΔΡΕΥΩΝ (Νικήτας Κακλαμάνης):** Κυρία Μπακαδήμα, έχετε τον λόγο.

**ΦΩΤΕΙΝΗ ΜΠΑΚΑΔΗΜΑ:** Κύριε Υφυπουργέ, με κατηγορήσατε ότι ψεύδομαι. Προφανώς, δεν ακούσατε καλά αυτό που είπα. Είπα πως ψήφισαν υπέρ δέκα ομάδες, κατά πέντε. Με προλάβατε, πριν καταθέσω στα Πρακτικά και εγώ την ίδια ακριβώς επιστολή προς την ΕΠΟ, και είπα ότι δεν συγκέντρωσε την απαραίτητη πλειοψηφία των τριών τετάρτων. Ως εκ τούτου, δεν καταλαβαίνω από πού προκύπτει ότι είπα ψέματα στην πρωτολογία μου.

Από εκεί και πέρα, δεν θα απολογηθώ, κύριε Αυγενάκη, εγώ για το τι έκανε ο ΣΥΡΙΖΑ. Δεν ήμουν ποτέ μέλος του ΣΥΡΙΖΑ, δεν ήμουν ποτέ Βουλευτής του ΣΥΡΙΖΑ. Ως εκ τούτου, δεν μπορώ να καταλάβω γιατί πρέπει να συζητάμε και γιατί πρέπει εγώ να απολογηθώ για την αναδιάρθρωση του κ. Βασιλειάδη. Προφανώς, δεν θα το κάνω.

Κύριε Υφυπουργέ, ζητήσατε την ετυμηγορία των ομάδων των δύο κατηγοριών αναφορικά με την ενοποίηση. Κατ’ αρχάς, ας δούμε λίγο πιο αναλυτικά τον ρόλο της ΕΠΟ. Όλοι το ξέρουμε πως είναι η υπερκείμενη αρχή του ποδοσφαίρου και μπορεί να προσφέρει καθοδήγηση και λύση στις ενώσεις-μέλη της, όταν εκείνα βρεθούν σε αδυναμία επίλυσης ενός θέματος. Τέτοια αδυναμία επίλυσης είναι και η συγκεκριμένη, με δεδομένες τις συνθήκες που όλοι καταλαβαίνουμε, όλοι γνωρίζουμε, αυτές της πανδημίας. Γι’ αυτό και θεωρούμε ότι στη συγκεκριμένη περίπτωση είναι, πράγματι, κάτι που το έχει διαγνώσει η ΕΠΟ. Θα κάνω κι εγώ αναφορά στη συνεδρίασή της στις 19 Αυγούστου, όπως κάνατε και εσείς, στην οποία ο Πρόεδρος της Super League 2 και της Football League δήλωσε πως η ένωση δεν ξέρει τι να κάνει, βρίσκονται οι ίδιοι σε αδιέξοδο, δεν ξέρει τι θα γίνει με το πρωτάθλημα και ζήτησε τη συνδρομή της ΕΠΟ.

Ακριβώς εξαιτίας των ειδικών συνθηκών θεωρούμε πως από την ΕΠΟ θα έπρεπε -σε αντίθεση με αυτό που ορίζει το καταστατικό της, πως πρέπει οποιεσδήποτε αποφάσεις για αναδιάρθρωση να έχουν ληφθεί πριν την 31η Ιουλίου- να γίνει μια εξαίρεση, γιατί ακριβώς οι συνθήκες είναι ιδιαίτερες. Δηλαδή, θεωρούμε ότι είναι συνθήκες ανωτέρας βίας και θα πρέπει να γίνει επίκληση στο άρθρο 79 του καταστατικού της ΕΠΟ.

Από εκεί και πέρα, θα μου επιτρέψετε να σημειώσω ότι σύμφωνα με τις πληροφορίες -εσείς θα μου πείτε αν και εδώ ψεύδομαι- από τα τριάντα τέσσερα σωματεία-μέλη των ενώσεων υπέρ της αναδιάρθρωσης έχουν τεθεί είκοσι επτά και κατά επτά. Όμως, αυτό που δεν μου απαντήσετε και περιμένω να το κάνετε στη δευτερολογία σας, είναι η εμμονή σας με τα τρία τέταρτα της πλειοψηφίας. Γιατί δεν μπορεί να αρθεί σε αυτή την περίπτωση; Περιμένω να μου το πείτε. Γιατί, ενώ μπορεί να δοθεί λύση, αν τελικά θα δοθεί.

Κύριε Υφυπουργέ, κυρίες και κύριοι συνάδελφοι, θεωρώ πως όλοι βάζουμε πάνω από όλα το καλό του αθλήματος. Όμως, δυστυχώς, φαίνεται πως δεν έχουμε όλοι την ίδια αντίληψη επ’ αυτού.

Εμείς ως ΜέΡΑ25 θεωρούμε ορθή και δίκαιη τη διασφάλιση της βιωσιμότητας και του συμφέροντος του ποδοσφαίρου. Εσείς θεωρείτε βέλτιστο το να προστατεύετε και να ενδυναμώνετε την εγχώρια παρασιτική ολιγαρχία που νέμεται το άθλημα, επιλέγοντας για τους δικούς του λόγους ο κάθε ολιγάρχης να δημιουργήσει μια ΠΑΕ. Είναι πολλοί. Θα μπορούσαμε να κάνουμε τη συζήτηση, γιατί δημιουργεί κάποιος ΠΑΕ και σε τι την χρησιμοποιεί. Δεν έχουμε το περιθώριο να την κάνουμε τώρα, ελπίζουμε να έχουμε το περιθώριο να την κάνουμε κάποια άλλη στιγμή.

Κύριε Υφυπουργέ, κλείνοντας θα ήθελα να σας καλέσω -περιμένω να δω την απάντησή σας- να τολμήσετε να πράξετε, από τη στιγμή που δεν συμφωνείτε εσείς και καταψηφίσατε την προηγούμενη αναδιάρθρωση, αυτό που ζητούν όλες οι ιστορικές ομάδες, ενοποιώντας τις δυο κατηγορίες και βάζοντας φρένο στη μετατροπή του ποδοσφαίρου σε ένα άθλημα επίδειξης, ισχύος και δύναμης, τζακιών, καστών και ενός ιδιότυπου παιχνιδιού μεταξύ ισχυρών και ισχυρότερων παιχτών. Κάντε πράξη την υγιή αναδιάρθρωση, που έχει ανάγκη το ελληνικό ποδόσφαιρο.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Αγαπητή κυρία Μπακαδήμα, πρώτον, τόλμη δεν σημαίνει αυταρχισμός και δεν σημαίνει παρανομία και δεύτερον, διάβασα στην ερώτηση που μου στείλατε, σας άκουσα και καταλήγετε σε συμπεράσματα, αλλά και παραδοχές, οι οποίες είναι σενάρια φαντασίας και λόγια του καφενείου και όχι αποτελέσματα θεσμικών οργάνων που εγώ επικαλέστηκα. Άρα, σας παρακαλώ πάρα πολύ να συμβουλευτείτε καλύτερα τι αποφάσεις έχουν πάρει –αν έχουν πάρει- τα θεσμικά όργανα, που επικαλείστε και μετά εδώ είμαι στο να κάνουμε ξανά τη συζήτηση αυτή, αλλά με περισσότερα και ακριβέστερα στοιχεία από μέρους σας.

Τι κάνει η Κυβέρνησή μας; Ήδη, από τον Απρίλιο, ψηφίσαμε διάταξη -δηλαδή μήνες πριν- με την οποία δίνουμε τη δυνατότητα για τροποποίηση κανονισμών και προκήρυξη αθλητικών διοργανώσεων. Αναφέρομαι στο ν.1684/2020, στο άρθρο 8. Δώσαμε τη δυνατότητα στο διοικητικό συμβούλιο ή στην εκτελεστική επιτροπή της κάθε διοργανώτριας αρχής, κάθε αθλήματος να αποφασίζει.

 Στις 19 Αυγούστου, όπως σας είπα νωρίτερα, η Εκτελεστική Επιτροπή της ΕΠΟ πήρε δύο αποφάσεις: Η προσεχής Super League 2 να έχει δεκαοχτώ ομάδες και η Football League να έχει δεκαέξι ομάδες ή να μας ζητήσει την κατάργηση της Football League με νόμο και η Super League 2 να διεξαχθεί με τριάντα τέσσερις ομάδες χωρισμένες σε δύο ομίλους των δεκαεπτά ομάδων με γεωγραφικά κριτήρια, Βορράς και Νότος, προκειμένου να υπάρξει μείωση εξόδων και μετακινήσεων.

 Η Εκτελεστική Επιτροπή της ΕΠΟ όμως δεν είχε καμία τέτοιου είδους απόφαση από τη διοργανώτρια αρχή της Super League 2, Football League. Δεν είχε καμμία απόφαση. Τυπικά, ως υπερκείμενη αρχή μπορεί να αποφασίσει, αλλά ηθικά πρέπει να συμφωνούν και οι ΠΑΕ της συγκεκριμένης κατηγορίας.

Αμέσως επί των αποφάσεων της ΕΠΟ υπήρξαν προσφυγές τριών ΠΑΕ -Κασσιόπη, Απόλλωνα Πόντου και Χανιά- στο διαιτητικό δικαστήριο. Τι μας λέτε δηλαδή; Μας λέτε να αγνοήσουμε όλη αυτή τη διαδικασία που προβλέπει η νομοθεσία; Όχι, βέβαια.

 Όταν η ΕΠΟ μας έστειλε την επιστολή με τις αποφάσεις της, στις 20 Αυγούστου, όπως είπα και στην πρωτολογία μου, της απαντήσαμε αυθημερόν χωρίς μέρα καθυστέρηση ότι συμφωνούμε με τη δομή του επαγγελματικού ποδοσφαίρου, όπως εφαρμόστηκε από την προηγούμενη πολιτική ηγεσία, αλλά απέτυχε. Συμφωνούμε ότι απέτυχε. Συμφωνούμε ότι δεν περπάτησε. Χαίρομαι που όλοι εδώ το ίδιο πράγμα λέμε τελικά.

Απαντήσαμε ότι είμαστε υπέρ στοχευμένων ενεργειών για την καλύτερη διάδοση του ποδοσφαίρου, αλλά πάντα με κριτήρια για τη βιωσιμότητα και την ανάπτυξη του αθλήματος. Βέβαια, ενημερώνουμε ότι αναμένουμε τις αποφάσεις του διαιτητικού δικαστηρίου και την επίσημη θέση της διοργανώτριας αρχής Super League 2, Football League για να καθορίσουμε όλοι μαζί και να πάρουμε μια απόφαση σωστή, βιώσιμη και γρήγορη, έπειτα από διαβούλευση και όχι ερήμην των εμπλεκομένων. Αυτά απαντήσαμε στην ΕΠΟ την ίδια ακριβώς ημέρα.

 Αναμένουμε λοιπόν, την επίσημη απόφαση, που θα στηρίζεται σε κριτήρια, σε σχέδιο βιωσιμότητας και πλάνο κριτηρίων και θα είναι φυσικά προϊόν ευρείας διαβούλευσης. Από τον Απρίλιο γνωρίζουν τις διαδικασίες.

Δεν σας κάνει εντύπωση ότι κατ’ ιδίαν όλοι, αν έχετε μιλήσει, οι ποδοσφαιρικοί παράγοντες έχουν άποψη και λένε την αλήθεια, αλλά ως όργανο δυσκολεύονται να πάρουν την απόφαση; Εμένα μου κάνει εντύπωση όλη αυτή η δυσκολία που έχουν να καταλήξουν.

Προσέξτε, όμως, είπατε για αδυναμία επίλυσης. Στη δημοκρατία δεν υπάρχει αδιέξοδο. Τους το έχω πει πολλές φορές. Αν δυσκολεύεστε να πάρετε μια απόφαση, αποτελεί απόφαση το να καταλήξετε ότι δεν μπορούμε να πάρουμε απόφαση και εξουσιοδοτούμε την Κυβέρνηση και φυσικά την ΕΠΟ να προχωρήσει στη διαδικασία της αναδιάρθρωσης. Αλλά όχι να μη λέω κάτι, να μην καταλήγω πουθενά και μετά να περιμένω από την Κυβέρνηση, για να πυροβολήσω με περισσή ευκολία.

 Εμείς δεν θα καταπατήσουμε με τους νόμους. Λειτουργούμε θεσμικά και κυρίως καταδικάζουμε με κάθε τρόπο όσα η προηγούμενη Κυβέρνηση -για αυτό τα ανέφερα- έκανε και λειτούργησε με έναν αυταρχισμό πρωτοφανή. Δεν αγνοούμε. Απεναντίας, σεβόμαστε και ανταποκρινόμαστε άμεσα εντός της ίδιας ημέρας, γιατί μας συμφέρει πάρα πολύ, το προϊόν που θα παράγεται και στη δεύτερη κατηγορία του ελληνικού ποδοσφαίρου.

 Μέχρι στιγμής, λοιπόν, σας ενημερώνω ότι δεν έχει γίνει τίποτα από όλα αυτά που αναμένουμε. Η ποδοσφαιρική οικονομία μας και η ελληνική αγορά χωράει πολύ λιγότερες ΠΑΕ από όσες καταναλώνει. Αυτή τη στιγμή, φτάνουν στις σαράντα οχτώ, παρακαλώ!

 Βέβαια, και ένα τελευταίο, απλώς για την ενημέρωση όλων μας: Η ΕΡΤ δεν είχε ένα αστείρευτο ταμείο.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 10.49΄ λύεται η συνεδρίαση για την Πέμπτη 3 Σεπτεμβρίου 2020 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**O ΠΡΟΕΔΡΟΣ ΟΙ ΓΡΑΜΜΑΤΕΙΣ**